המשנה לנושא צדק סביבתי וחלוקתי בחברה הערבית, כנסת 23, פרוטוקול מספר 1, 2021-01-06 09:00

סונדוס סאלח: בוקר טוב, תודה רבה וברוכים הבאים לצוות ממועצת ג'דיידה-מכר שכיבדו אותנו בנוכחות שלהם, מר סוהיל מלחם ראש המועצה, מר עביד עביד ומר ואג'די עאבד האחראי על התברואה והסביבה במועצת ג'דיידה-מכר.

סונדוס סאלח: תודה רבה לצוות של הוועדה על ההיענות המהירה והכנת החומרים, וכן לצוות הלשכה, היועצות והיועצים.

סונדוס סאלח: אני שמחה שבכל זאת הצלחנו, למרות כל התקופה הקשה בכנסת ושהכנסת יצאה לעוד בחירות, לקיים את המפגש הזה שהוא מאוד מאוד חשוב.

סונדוס סאלח: לפני כחודש ביקרתי במועצת ג'דיידה-מכר והוצגו שם בפניי נתונים כל כך מדאיגים, מחדל סביבתי שהוא בלתי נסבל.

סונדוס סאלח: גם תושבה ג'דיידה-מכר סובלים מזה, גם ראש המועצה סובל מזה, סובל מהצטברות של שנים רבות, כ-15 שנה של הצטברות פסולת בשטח השיפוט של ג'דיידה-מכר.

סונדוס סאלח: לזה יש השלכות סביבתיות חמורות, אף מסוכנות, וגם בריאותיות קשות מאוד, גם לתושבים וגם בכלל על הסביבה ועל כלל הגורמים בג'דיידה-מכר.

סונדוס סאלח: אחד הדברים הקשים גם כן ושצריך להציג אותם ולקבל את המענה על השאלות שלהם – היום ראש המועצה מתדפק כמעט על כל דלת, מגיע לכל משרד, מבקש תשובות, עושה את כל המאמצים על מנת לפתור את הבעיה הקשה מאוד, וזה לא באשמת הקדנציה הנוכחית של ג'דיידה-מכר, ובכל זאת, המשרדים השונים לא משתפים פעולה.

סונדוס סאלח: ואנחנו כאן להציג את הבעיה, את חומרת הבעיה, את התופעה המאוד- מדאיגה, וברצוננו לקבל תשובות מידיות כמה שאפשר, כי המפגע הזה לא מחכה לאף בן אדם ולא מחכה לאף אחד, ולתושבי ג'דיידה-מכר מגיע לחיות בכבוד, בסביבה טובה יותר, מכבדת יותר, סביבתית יותר ובריאותית יותר.

סונדוס סאלח: במיוחד בתקופה קשה כזו אנחנו מצפים מהמשרדים השונים לתת מענה ולענות על השאלות ולתקצב את הבעיה הזו על מנת לפתור אותה.

סונדוס סאלח: אני מעדיפה שנתחיל עם ראש המועצה, מר סוהיל.

סונדוס סאלח: אהלן וסהלן, בבקשה.

סוהיל מלחם: בוקר טוב, סונדוס.

סוהיל מלחם: בוקר טוב לכולם.

סוהיל מלחם: אני שוב רוצה לנצל את ההזדמנות הזאת ולברך אותך על התפקיד החדש.

סונדוס סאלח: תודה.

סוהיל מלחם: ואני משוכנע שכבודך תצליחי להתניע ולהזיז דברים במיוחד במגזר הערבי, ונושא הסביבה הוא הנושא האקוטי במגזר הערבי ובמיוחד בג'דיידה-מכר.

סוהיל מלחם: תחילה ברצוני להודות לחבר הכנסת סונדוס סאלח שיזמה את הדיון הזה לאחר הביקור שלה ביישוב שלנו, ג'דיידה-מכר.

סוהיל מלחם: אני מניח שאת לא היית יוזמת את הדיון במהירות כזו אם את לא ראית עד כמה המצב קשה ואקוטי בג'דיידה-מכר.

סונדוס סאלח: נכון.

סוהיל מלחם: איכות הסביבה היא חלק מאיכות החיים וכולנו זכאים לאוויר נקי, לסביבה נקייה ומטופחת, לפארקים ציבוריים יפים במקום פסולת מזהמת, לריח של קלמנטינות במקום ריח זבל.

סוהיל מלחם: לילדים שלנו בג'דיידה-מכר הזכות – ואני, מתוך אחריות, נרתם ומחויב למשימה הזאת – לבלות בשטחים פתוחים ונקיים ובסביבה בריאה.

סוהיל מלחם: אנחנו אוהבים כמו כולם להיות במקום ראשון.

סוהיל מלחם: אבל אנחנו לא אוהבים שאנחנו במקום הראשון בארץ עם שיעור תמותה הגדול ביותר מהתקפי לב והמקום השישי מסרטן.

סוהיל מלחם: וכששריפת הפסולת אחראית על למעלה מ-60% מפליטת החומרים המסרטנים לאוויר במדינה, אנחנו, ההורים שלנו, הילדים שלנו, הם אלה שמשלמים את המחיר הכבד.

סוהיל מלחם: מרגע כניסתי לתפקיד אני פועל ללא לאות בכדי לשפר את המצב התברואתי והסביבתי ביישוב, ואני משלם על כך מחיר פוליטי כשתושבים כועסים ומתרעמים על כך שאוסרים עליהם להוציא אשפה בימים מסוימים, מחיר אישי כשהוגשו נגדי כתבי אישום בגין השלכת פסולת, ומחיר כלכלי כבד שאני מוציא, שישה מיליון מתקציב המועצה, לפינוי האשפה.

סוהיל מלחם: אני מוצא את עצמי מתמודד לבד מול ערמות הזבל ומול טענות המשרד לאיכות הסביבה.

סוהיל מלחם: נכנסתי לתפקיד בדצמבר 2018 וקיבלתי במקום פרחים 70,000 טון של פסולת המפוזרים מסביב ליישוב.

סוהיל מלחם: במקום שיתוף פעולה עם המשרד לאיכות הסביבה, - - - אישום והיעדר תקציבים.

סוהיל מלחם: אחת הבעיות שנתקלנו בה היא התניית המשרד לאיכות הסביבה למימון פרויקטים סביבתיים בהצטרפותנו לאשכול.

סוהיל מלחם: הרציונל הטוב של המשרד מובן – איגום ומיצוי משאבים, חיסכון, איזוריות, אבל מה אנחנו יכולים לעשות אם ההצטרפות לאשכול אינה נעשית בלחיצת כפתור?

סוהיל מלחם: מה עושים עד שמצטרפים לאשכול?

סוהיל מלחם: רק לפני חודש קיבלנו את הסכמת האשכול ומדובר עוד בתהליך ארוך והדרגתי.

סוהיל מלחם: מה אמורים תושבי ג'דיידה-מכר לעשות בזמן שמחכים לאישור ולהתנעת התהליך?

סוהיל מלחם: ברשותכם, אני רוצה עכשיו לדבר על הצעדים שאני והנהלת ג'דיידה-מכר עשינו במשך שנתיים.

סוהיל מלחם: מתוך אחריות לתושבי ג'דיידה-מכר, אני כתושב ג'דיידה-מכר מודע לבעיות הסביבתיות בג'דיידה-מכר.

סוהיל מלחם: ולכן, השיחה הראשונה והטלפון הראשון שאני ניהלתי ברגע כניסתי לתפקיד, היה עם מנהלת המחוז דורית זיס, מנהלת המחוז של המשרד לאיכות הסביבה, וביקשתי בדחיפות ובאופן בהול ישיבה עם כל הצוות על מנת לזרז את העניין של הסביבה.

סונדוס סאלח: והיא אתנו בזום גם כן.

סונדוס סאלח: תיכף נשמע התייחסות.

סוהיל מלחם: אני הזמנתי אותם.

סוהיל מלחם: הם הגיעו למשרד עם צוות גדול – הצוות של המשרד, הצוות של המשטרה הירוקה, של קק"ל, של רשות הטבע והגנים.

סוהיל מלחם: הצגנו את הבעיות בג'דיידה-מכר, הצגנו תוכנית עבודה על מנת להתגבר על 70,000 טונות פסולת שמפוזרים בג'דיידה-מכר, על מנת לאפשר ולתת הזדמנות לילדים שלנו, שתהיה להם סביבה יפה, תוכנית עבודה, דרך יועץ מהמשרד לאיכות הסביבה.

סוהיל מלחם: אבל לצערנו, התשובה הייתה: אין לנו תקציבים לג'דיידה-מכר.

סוהיל מלחם: הם ייתנו את זה בהצטרפות לאשכול.

סוהיל מלחם: הנושא של האשכול היה לנו חדש.

סוהיל מלחם: לא ידענו מה זה אשכול.

סוהיל מלחם: התחלנו ללמוד את העניין.

סוהיל מלחם: ואחרי שישה חודשים שוב ביקשתי בדחיפות עוד פעם ישיבה עם המחוז וכן הייתה ישיבה, ואז נכח גם המנכ"ל של המשרד לאיכות הסביבה גיא סמט אז, וגם אותה תשובה: לג'דיידה-מכר אין תקציב.

סוהיל מלחם: אני לא יכול להתמודד עם תקציב של פחות מ-10 מיליון שקל.

סוהיל מלחם: אני כיושב-ראש מועצה וגם כהנהלה קידמנו הרבה נושאים על מנת להתגבר על כל הבעיות הסביבתיות בג'דיידה-מכר.

סוהיל מלחם: אני מיניתי פקחים על חשבון המועצה.

סוהיל מלחם: אני רכשתי רכב פיקוח, קידמתי חוקי עזר ואישרתי אותם במשרד הפנים.

סוהיל מלחם: עכשיו אני בתהליך מתקדם לאשר גם צו כניסות.

סוהיל מלחם: יש לי פקחים אבל אני עדיין לא יכול לחלק קנסות כיוון שעדיין לא מאושר החוק של צו הקנסות.

סוהיל מלחם: אני בעיצומו של מערך טכנולוגי, מצלמות.

סוהיל מלחם: אני הוספתי תקציבים מתקציב המועצה.

סוהיל מלחם: כשאני קיבלתי את ההנהלה במועצת ג'דיידה-מכר, אחוז הגבייה היה 58%.

סוהיל מלחם: בשנה אחת הצלחתי להגיע עד 70%.

סוהיל מלחם: היום אני הגעתי עד 78% כמעט.

סוהיל מלחם: היעד של הגבייה שלי עומד על 8.5 מיליון כמעט.

סוהיל מלחם: מהתקציב הזה כמעט שישה מיליון שקל בשנה אני מתקצב על בעיות סביבתיות, על פסולת.

סוהיל מלחם: כמעט 34% מתקציב הגבייה אני משקיע בפסולת או בנושאים סביבתיים אחרים.

סוהיל מלחם: אני עשיתי כל מאמץ, אבל אני מרגיש שאני לבד בחזית מול המשרד להגנת הסביבה שלא משתף איתי פעולה בכלל.

סוהיל מלחם: הוא רק בא אליי כי אני מפר את חוק הניקיון, ומאשים אותי שאני מפר את חוק הסביבה.

סוהיל מלחם: יש לנו שני סוגים של פסולת.

סוהיל מלחם: יש לנו פסולת ביתית, מה שנקרא אשפה ביתית, ויש לנו קבלן.

סוהיל מלחם: היום אנחנו נותנים את השירות הכי טוב בכפר.

סוהיל מלחם: מהבחינה הזאת אין לנו בעיה.

סוהיל מלחם: יש לנו בעיה של פסולת מוצקה, פסולת גושית, פסולת ריהוט, פסולת גיזום.

סוהיל מלחם: זו פסולת שרכשנו כמעט במשך 15 שנה.

סוהיל מלחם: אנחנו רכשנו את זה מהנהלות קודמות.

סוהיל מלחם: דרך סביבה שווה ועוד מעט יתייחס לזה האחראי על התברואה, התגברנו והצלחנו לאסוף כמעט 5,000 טונות בסכום של 750,000 שקל.

סוהיל מלחם: אבל עדיין 60 אלף טון מפוזרים מסביב לג'דיידה-מכר.

סוהיל מלחם: לא רק זה.

סוהיל מלחם: - - - של הפסולת הגושית, וכל יום יש לי קבלן שאוסף ארב נאגלות, ארבע נאגלות זה לא מספיק לתושב של ג'דיידה-מכר שהיום מונה כמעט 20,000 תושב.

סוהיל מלחם: אני חילקתי את היישוב לארבעה איזורים, ואני מאפשר לתושבים להוציא פסולת כל יום.

סוהיל מלחם: מוציאים את הפסולת, אבל עדיין, בארבע נאגלות אני לא יכול להתגבר על - - - הזה.

סוהיל מלחם: לכן על מנת לתת שירות יותר טוב, אני חייב תקציבים.

סוהיל מלחם: ברשותך, אני רוצה עכשיו את המצגת.

סונדוס סאלח: כן, אפשר להעלות את המצגת.

סוהיל מלחם: (הצגת מצגת) קצת אינפורמציה - ג'דיידה-מכר הוא יישוב שמונה כמעט 21,000 תושבים, ממוקם מזרחית לעכו, מערבית לכביש 70 וצפונית לכביש 85.

סוהיל מלחם: כפי שהסברתי, הפסולת הביתית מפונה על ידי קבלן שלוש פעמים בשבוע.

סוהיל מלחם: והשירות הוא מצוין.

סוהיל מלחם: אין תלונות מהתושבים בכלל.

סוהיל מלחם: כמות הפסולת החודשית כמעט 750 טון.

סוהיל מלחם: העלות של הפסולת הביתית כמעט 400,000 שקל בחודש, כמעט חמישה מילון שקל בשנה, וזה על חשבון התקציב השוטף של המועצה.

סונדוס סאלח: זה הזוי.

סוהיל מלחם: כן.

סוהיל מלחם: וכפי שהסברתי, הבעיה שלנו בתוך הכפר היא הפסולת הגושית.

סוהיל מלחם: אנחנו הצלחנו תוך שנתיים להעביר את ג'דיידה-מכר למצב יותר טוב.

סוהיל מלחם: אנחנו הצלחנו לעשות הרבה שינויים, ויש לנו הרבה הצלחות בכל הנושאים: תשתיות, חינוך, חברה, פעילות לא פורמלית, מתנ"סים, אבל אם התושב מתעורר כל יום בבוקר ורואה ערימה של פסולת מול הבית – אז כאילו לא עשינו שום דבר.

סוהיל מלחם: העניין של הפסולת הוא הנושא האחרון בג'דיידה-מכר, ואנחנו לא יכולים ואין לנו את הכלים, ואין לנו את האמצעים ואין לנו את התקציבים, להתגבר על זה.

סוהיל מלחם: זו הצעקה של תושבי ג'דיידה-מכר.

סוהיל מלחם: זה הנושא האחרון שאני משקיע בו כל יום הרבה זמן והרבה תקציבים, ועדיין אני מודה שאני לא נותן את השירות המיטבי שמגיע לתושבי ג'דיידה-מכר.

סוהיל מלחם: ולכן, כפי שאמרתי, אנחנו עשינו הרבה תוכניות.

סוהיל מלחם: אחת התוכניות היא שחילקנו את הכפר לארבעה איזורים.

סוהיל מלחם: התושבים באיזור א' מוציאים את הפסולת ביום ראשון והקבלן בא ביום שני ואוסף את הפסולת.

סוהיל מלחם: אבל כיוון שזה רק ארבע נאגלות, וזה מה שאני יכול להשקיע, אז ארבע נאגלות לא מספיקות, ולכן הרבה פסולת נשארת על המדרכות.

סוהיל מלחם: והתושב בא אליי בטענות, הוא אומר לי, כבוד ראש המועצה, אתה לא רוצה שאנחנו נוציא את הפסולת על המדרכה או בכביש, לאן אני אקח את הפסולת?

סונדוס סאלח: זה גם מעודד עבריינות אזרחית, לשרוף, לשים אותה במקום לא חוקי.

סוהיל מלחם: בוודאי.

סוהיל מלחם: אין לי מענה, והוא אומר לי לאן אני אקח את הפסולת.

סוהיל מלחם: אין לי תחנת מעבר.

סוהיל מלחם: לא מאפשרים לי ולא מאשרים לי לעשות תחנת מעבר.

סוהיל מלחם: אפילו נקודת איסוף לא נותנים לי.

סוהיל מלחם: אז לאן התושב ילך עם הפסולת שלו?

סוהיל מלחם: אין לו.

סוהיל מלחם: אין לו לשים את זה על המדרכה, עד שנחכה לשבוע הבא.

סוהיל מלחם: אלה תמונות שמראות את הפסולת שנערמת על המדרכות.

סוהיל מלחם: אני הבטחתי לתושב שאני אאסוף אותן פעם בשבוע, אבל לפעמים מחוסר יכולת אני לא יכול.

סוהיל מלחם: בנוסף, אני חתמתי על חוזה עם חברת תמיר לאסוף קרטונים.

סוהיל מלחם: לגבי פסולת בנייה, פסולת גושית, ריהוט – זה מצבורים, ערימות, בצד הצפוני, בין כפר יאסיף לבין ג'דיידה-מכר יש מזבלה של 30,000 עד 40,000 טון.

סוהיל מלחם: בצד המערבי אותו דבר.

סוהיל מלחם: וגם בצד הכי יפה בג'דיידה-מכר, שזה הצד המערבי של טנטור, טנטור היפה שלנו.

סוהיל מלחם: לצערי הרב, זה מפגע סביבתי מזהם מאוד, יש הרבה פסולת שם.

סוהיל מלחם: אני פניתי להרבה גורמים, בואו תעזרו לנו.

סוהיל מלחם: אני מוכן להתחייב לשמור ולתחזק את המקום, אבל בואו תפנו את הפסולת שנערמה שם במשך 15 שנים.

סוהיל מלחם: המשרד לאיכות הסביבה רוצה שאני אהיה אחראי על זה.

סוהיל מלחם: הערימות האלה הן באחריות ובהתרשלות של הנהלות קודמות, וגם של המשטרה הירוקה.

סוהיל מלחם: איפה הייתה המשטרה הירוקה במשך 15 שנה?

סוהיל מלחם: מה עשתה המשטרה הירוקה?

סוהיל מלחם: איפה היה המחוז?

סוהיל מלחם: למה לא ניתן כתב אישום נגד אף קבלן בג'דיידה-מכר?

סונדוס סאלח: והאמת היא שהנטל הזה לא צריך ליפול על כתפיך ולא על הכתפיים של אנשי ותושבי ג'דיידה-מכר.

סונדוס סאלח: זה נטל סביבתי כל כך גדול, זה מחדל סביבתי וזה כישלון מערכתי לכלל המשרדים שמאפשרים למפגע הסביבתי שימשיך ויסכן את חייהם של אנשים שגרים בסביבה.

סונדוס סאלח: פסולת שאנחנו לא מטפלים בה היא פסולת שגורמת למחלות, לזיהומים, למפגעים סביבתיים מצטברים שהולכים ומחמירים, וזה לא צריך ליפול רק על הכתפיים של ג'דיידה-מכר.

סונדוס סאלח: זה באחריותו של המשרד להגנת הסביבה והוא צריך לתת את הדעת וגם את הפתרון, ואת התקצוב שצריך ונדרש על מנת לפתור את הבעיה.

סוהיל מלחם: לצערי הרב, המשרד להגנת הסביבה, על מנת להתחמק מהאחריות שלו, הכי קל לו להאשים את ראש מועצת ג'דיידה-מכר זוהיל מלחם.

סוהיל מלחם: ואכן, הוגש נגדי כתב אישום ואני נחקרתי על העניין הזה לפני חודש ימים.

סוהיל מלחם: על מה?

סוהיל מלחם: על התרשלות של הנהלות קודמות ועל התרשלותם של המשרד לאיכות הסביבה ושל הממשלה - - -

סונדוס סאלח: על הפסולת של לפני 15 שנים - - -

עאידה תומא סלימאן: כתב אישום נגדך?

סוהיל מלחם: כן.

עאידה תומא סלימאן: כשהם רוצים, הם יודעים לפעול כנראה, אבל באיחור של 15 שנים.

סוהיל מלחם: בדיוק ככה, כן.

סוהיל מלחם: זו תמונה של הר פסולת, מצבור ענק מאוד בין ג'דיידה-מכר, בצד הצפוני, לבין כפר יאסיף.

סוהיל מלחם: זה כמעט 15 שנה.

סוהיל מלחם: זו תמונה בתוך שכונה בג'דיידה-מכר, גם מצבור של פסולת.

סוהיל מלחם: זו טנטור היפה שלנו, ואנחנו נלחמים על האיזור הזה.

סוהיל מלחם: אפילו גם שכונות יפות שאנחנו מפתחים עכשיו.

סוהיל מלחם: תראי איזו בנייה מסודרת, אבל לצערנו, גם זה מלווה בתמונות של פסולת.

סוהיל מלחם: שריפות שהתושבים לפעמים מתוך חוסר מענה וחוסר טיפול מנסים לשרוף את זה.

סוהיל מלחם: דווקא היום הפקחים בג'דיידה-מכר עושים את המיטב שהם יכולים על מנת למנוע את השריפות, ובאמת הם מונעים הרבה שריפות.

סונדוס סאלח: כי זה לא פחות מזיק מערימות הפסולת.

סונדוס סאלח: השריפה היא מפגע סביבתי שמזהם ופוגע באנשים שנושמים את האוויר הזה, של אחרי שריפת פסולת.

סוהיל מלחם: אלה התקציבים שהמועצה מוציאה בכל שנה, מהכסף האישי, מהתקציב השוטף של הארנונה.

סוהיל מלחם: איסוף ופינוי אשפה ביתית – ארבעה מיליון שקל; איסוף ופינוי אשפה גושית – מיליון ו-200,000 שקל; - - - כבישים – 380,000 שקל; - - - 220,000 שקל, פינוי פסולת בניין – 200,000 שקל.

סוהיל מלחם: בסך הכול שישה מיליון שקל בשנה מועצת ג'דיידה-מכר מוציאה מהתקציב השוטף שלה על פינוי פסולת.

קריאה: וזה 34% מהארנונה שאנחנו גובים בשנה.

סונדוס סאלח: וואו.

סונדוס סאלח: זה במקום להשקיע אותם ברווחת התושבים, בחינוך, בפנאי, בתרבות, בספורט.

סונדוס סאלח: זה מושקע בטיפול בפסולת שהיא בעיה מצטברת מלפני 15 שנים, וגם בעיה של משרד הסביבה והנהלות קודמות.

סונדוס סאלח: מר עביד, תרצה להוסיף עוד משהו?

עביד עביד: אתה התקציבים הבלתי-רגילים, התב"רים שקיבלה המועצה מהמשרד, ובניגוד למכתב ששלחת לראש המועצה אתמול, אנחנו ניצלנו עד השקל האחרון את כל התב"רים.

סונדוס סאלח: למרות שיש טענה שלא ניצלתם את התקציב שיועד מהמשרד להגנת הסביבה.

עביד עביד: ניצלנו הכול וגם כתבנו לכם איפה ניצלנו את כל הכסף הזה, "סביבה שווה", שזה בעיקרון כל הכסף, שלושה מיליון שקל, ותקציב לא כל כך גדול לחינוך סביבתי.

עביד עביד: צירפנו כאן את מה שעשינו ב"סביבה שווה".

עביד עביד: המשרד ייעד את הכסף לכמה דברים, וחלק ממש קטן, 650,000 או 750,000 שקל, זה רק לפינוי מפגעים, בזמן שאנחנו זקוקים לשמונה-תשעה מיליון שקל לפינוי המפגעים - - -

סונדוס סאלח: אפילו עשרה מיליון.

עביד עביד: אפילו עשרה מיליון שקל, והוא תקצב את זה ב-650,000 שקל, וגם את זה ניצלנו על הצד הטוב ביותר, ופינינו כמה שאפשר, ובמקום המזבלות שהיו אנחנו גם שיקמנו את האיזורים האלה והפכנו אותם לגינות עם כלים מוזיקליים ועם משחקיות, ותיכף ראש המועצה יגיע לזה במצגת הזאת.

סונדוס סאלח: למרות שאני חושבת ש-60 אלף טון של פסולת זה לא אחריות של אף מועצה מקומית.

סונדוס סאלח: אפילו עירייה לא יכולה לטפל בכזו כמות של פסולת.

סונדוס סאלח: צריך מיון פסולת, צריך הטמנה חוקית, צריך טיפול בפסולת, וכל השלבים שצריך על מנת למנוע מפגע בתהליך הטיפול עצמו.

סונדוס סאלח: זה לא צריך ליפול על מועצה מקומית אחת כי אין להם את התקציב ואת הכלים לטפל בכמות פסולת כזו.

סוהיל מלחם: אני רוצה להדגיש בעניין הזה דבר אחד חשוב מאוד, ואם דורית זיס מקשיבה, היא תדע את זה.

סוהיל מלחם: מאז כניסתי לתפקיד לפני שנתיים, גרוש אחד לא קיבלתי מהמשרד להגנת הסביבה.

סוהיל מלחם: שלושה מיליון שקל ל"סביבה שווה" קיבלנו בהנהלה הקודמת מ-2015, ואנחנו ניצלנו את התקציב הזה עד הגרוש האחרון.

סוהיל מלחם: החשבון עוד יגיע למשרד והם יראו שהכסף כבר נוצר עד הגרוש האחרון.

סוהיל מלחם: אנחנו, וגם זה הצלחה להנהלה שלנו, לא מפספסים בכלל אף קול קורא.

סוהיל מלחם: דרך הקולות הקוראים הצלחנו גם להשיג כסף למה שנקרא חינוך סביבתי, וזה עשרות או מאות אלפי שקלים, אבל לא תקציב לפינוי פסולת.

סונדוס סאלח: אז אתה ממצה עד תום כל אפשרות שתוכל לדחוף קדימה את העגלה הזו ולהוציא אותה מהבוץ, אבל עדיין, המפגע כל כך גדול ובממדים בלתי נסבלים ובלתי אפשריים לטיפול של מועצה מקומית ג'דיידה-מכר, אלא אם המשרד להגנת הסביבה ישים יד ויתחיל בהנעת הגלגל ותקצוב על מנת לפתור את המחדל הסביבתי הגדול הזה.

סוהיל מלחם: ברשותך, בעניין התקצוב, אני רוצה שמר ואג'די עאבד יתייחס לתקציב של "סביבה שווה".

סונדוס סאלח: מר ואג'די, בבקשה.

אוסאמה סעדי: אנחנו נותנים את כל הבמה לג'דיידה-מכר.

אוסאמה סעדי: אנחנו יושבים, שומעים אתכם ולא מדברים היום.

עאידה תומא סלימאן: שומעים ולומדים.

סונדוס סאלח: תודה רבה לכם, חברים, עאידה ואוסאמה.

אוסאמה סעדי: זה לא קורה בכנסת.

אוסאמה סעדי: תמיד אנחנו מתפרצים.

אוסאמה סעדי: והיום אנחנו נותנים לכם את כל הבמה.

עאידה תומא סלימאן: זאת פעם ראשונה, חצי שעה מהוועדה - - -

אוסאמה סעדי: וגם סונדוס מנהלת את הוועדה היום, היא יושבת-ראש הוועדה - - -

עאידה תומא סלימאן: כנראה יש לכם פרוטקציה חזקה אצל היושבת-ראש.

סונדוס סאלח: תודה, תודה.

סוהיל מלחם: אנחנו מאוד מעריכים את זה.

סונדוס סאלח: נלחמנו לקיים את המפגש הזה, וצוות הוועדה יודע, ותודה רבה לכם עוד פעם, כי אני יודעת, זה מאוד מאוד חשוב וזה מדיר שינה מעיני כל אחד ואחת בג'דיידה-מכר ובגדול מעיני ראש המועצה, והוא שם את כל הכובד על מנת לפתור את הבעיה.

סונדוס סאלח: זה עוד צעד, אבל זה לא הצעד האחרון.

סונדוס סאלח: אנחנו נמשיך ביחד עד שנפתור את הבעיה.

סונדוס סאלח: מר ואג'די, בבקשה.

ואג'די עאבד: שלום רב.

ואג'די עאבד: תמיד כל מועצה מקומית שואפת לתת לתושבים שלה את השירותים החיוביים ביותר.

ואג'די עאבד: וכל תושב מקבל מהמועצה שלו את השירותים האלה.

ואג'די עאבד: לפני שאני אתחיל את ההסברה שלי על התקציבים, אנחנו תמיד מבקשים שגם התושב ישתף פעולה עם המועצה המקומית.

ואג'די עאבד: בלי שיתוף הפעולה של התושב, אנחנו לא יכולים להתקדם, אפילו כדי לחיות בסביבה שווה או בסביבה בריאה ואיכותית.

ואג'די עאבד: כל העבודה במחלקה שלי מתורגמת לכספים.

ואג'די עאבד: יש כסף, אז אני עובד, אין כסף, אז אני עומד.

ואג'די עאבד: והתקציבים האלה בתוך השנתיים, בתוך הקדנציה הנוכחית, אנחנו כמעט הגדלנו את התקציב של המחלקה.

ואג'די עאבד: אני לא רוצה להגיד כפול, אבל זה עמד על שלושה-ארבעה מיליון, והיום זה עומד על שישה-שבעה מיליון, וכל זה לטובת התושבים.

ואג'די עאבד: אני מתחיל בהסברת התקציבים.

ואג'די עאבד: אם נסתכל על איסוף ופינוי אשפה ביתית, היום התקציב עומד על ארבעה מיליון שקל בשנה, למרות התקציב שהיה 3.6 מיליון, 3.4 מיליון.

ואג'די עאבד: אבל בנוסף זה גם מתורגם לעבודות ולשירות לתושב.

ואג'די עאבד: במקום שהיינו מפנים פעם אחת את הפח הרגיל של האשפה הביתית, היום אנחנו מפנים שלוש פעמים בשבוע.

קריאה: ובחגים כל יום.

ואג'די עאבד: ובתקופת החגים כל יום באים לפנות.

ואג'די עאבד: אין ערימות, אין הצטברות ליד המכולות וליד הפחים.

ואג'די עאבד: זה דבר שנעשה רק בתוך השנתיים האלה.

ואג'די עאבד: הסעיף התקציבי השני הוא איסוף ופינוי אשפה גושית, וזו הבעיה של ג'דיידה-מכר.

ואג'די עאבד: היינו עובדים רק ב-200,000 שקל.

ואג'די עאבד: אחר כך הגדלנו את זה, עד שבתוך הקדנציה הזאת הגענו למיליון שקל.

ואג'די עאבד: לפני זה היינו משלמים לא חצי, אלא פחות מחצי.

ואג'די עאבד: ולמה עשינו את זה?

ואג'די עאבד: עקב זה שאין תחנת מעבר ואין נקודת ריכוז פסולת, ואין תשובה לתושב.

ואג'די עאבד: התושב רוצה לגזום ולזרוק, ואין כתובת לתושב לאן לקחת את זה.

ואג'די עאבד: אז הוא מציב את זה על הכביש.

ואג'די עאבד: אם ביקשנו מהתושב, שים את זה על הכביש, אז הכביש כולו מתמלא בערימות פסולת.

ואג'די עאבד: הנקודה השלישית היא מטאטא כבישים – לזה יש 380,000 שקל.

ואג'די עאבד: הנקודה הרביעית, וזו הנקודה החיונית שעוזרת לאי הצטברות הפסולת, לאי שפיכה פיראטית בצדדי הכפר - - - פקח עירוני.

ואג'די עאבד: אנחנו, ברוך ה', ניצלנו את הכסף של "סביבה שווה" שהיה לנו מ-2016 ורכשנו רכב ייחודי לפיקוח, פקח ייעודי למועצת ג'דיידה-מכר שהסתובב בשדות, במטעי הזיתים, מסביב לכפר, על מנת למנוע את השפיכה הפיראטית.

ואג'די עאבד: אנחנו מודים שזה מתקצוב המשרד לאיכות הסביבה שניצלנו אותו לפני חודש-חודשיים.

סונדוס סאלח: במאה אחוז.

סונדוס סאלח: זה ניצול במאה אחוז.

ואג'די עאבד: במאה אחוז, כל התקציב.

ואג'די עאבד: ורכישת הרכב הייעודי הזה היא גם מהתקציב הזה.

עאידה תומא סלימאן: בגלל שאתה מדבר בענייני תקציבים, רציתי לשאול.

עאידה תומא סלימאן: יש קרן במשרד שנקראת קרן לשמירת הניקיון.

עאידה תומא סלימאן: אתם קיבלתם ממנה משהו?

ואג'די עאבד: חוץ מהתוכנית "סביבה שווה" שהייתה ב-2016 לא קיבלנו – חוץ מקולות קוראים שמילאנו לחינוך סביבתי.

עאידה תומא סלימאן: וזהו?

ואג'די עאבד: וזהו.

סונדוס סאלח: למרות שהם ניגשים לקולות קוראים.

עאידה תומא סלימאן: כי דווקא הקרן הזו במשרד להגנת הסביבה לא מנוצלת טוב, והצטברו בה מיליונים של כספים.

ואג'די עאבד: מהקרן לשמירת הניקיון בסוף השנה הזאת התחלנו לקחת ולעודד את המיחזור, והתחלנו במיחזור קרטונים וזכוכית ופלסטיק.

ואג'די עאבד: התחלנו עכשיו.

ואג'די עאבד: זאת אומרת, הדרך הזאת שאני מדבר עליה, מתוקצבת או מתורגמת לתקציבים חדשים שנכנסו למחלקה שלי, וגם מתורגמת לתוכניות חדשות, כמו: עידוד למיחזור, חינוך סביבתי, הסברה לתלמידי בית ספר, השתלמויות למורים, שיתוף פעולה - - -

סונדוס סאלח: וכמה ניצלתם מהקרן?

ואג'די עאבד: מהקרן לשמירת הניקיון לא הרבה.

ואג'די עאבד: רק לעידוד מיחזור קרטונים.

עאידה תומא סלימאן: למה?

עאידה תומא סלימאן: פניתם בנושאים אחרים והיה סירוב?

עאידה תומא סלימאן: או מה בדיוק?

עאידה תומא סלימאן: אנחנו מנסים להבין למה התקציב הזה עומד במשרד ולא נעשה בו שימוש כמו שצריך.

עאידה תומא סלימאן: האם הבעיה היא במשרד עצמו?

עאידה תומא סלימאן: האם לא ניגשתם?

עאידה תומא סלימאן: מה בדיוק?

סוהיל מלחם: קבלת הכסף היא דרך קולות קוראים.

סונדוס סאלח: הייעוד של קולות קוראים בקרן לשמירת הניקיון לא עונה על הדרישה של פינוי פסולת בג'דיידה-מכר.

סונדוס סאלח: לפני כשבוע היה בוועדת הפנים דיון על הקרן לשמירת הניקיון.

סונדוס סאלח: צודקת חברת הכנסת עאידה, יש שם הרבה כספים, מיליונים שלא נוצלו, ואני העליתי שם את הבעיה של ג'דיידה-מכר ופשוט לא הייתה להם תשובה.

סונדוס סאלח: לכן ראינו שיש צורך דחוף לקיים את המפגש הזה ולהעלות את השאלות האלה בפני מנהלת המחוז.

עאידה תומא סלימאן: יש עוד קרן.

אוסאמה סעדי: יש קרן הטמנה.

עאידה תומא סלימאן: יש קרן לשמירה על שטחים פתוחים.

סוהיל מלחם: לזה הגשנו.

סוהיל מלחם: סירבו לתת לנו לפני שנה, והגשנו שוב לפני כמה חודשים לקרן לשמירה על שטחים פתוחים.

עאידה תומא סלימאן: אני חושבת שצריך בדיקה עניינית של איך מתנהלת הקרן הזו, ועל סמך מה, ואולי יש צורך לשנות קצת את התנאים או בקולות הקוראים כדי שילכו לקראת - - -

סוהיל מלחם: זה קול קורא לא קל, קשה מאוד, מסובך.

סוהיל מלחם: רכשנו ייעוץ חיצוני לעניין הזה, הגשנו אותו והשקענו בזה כסף, אבל לצערנו לא התקבלנו.

סוהיל מלחם: והגשנו שוב לפני כחודשיים.

קריאה: מי נציגי המשרד שנמצאים בדיון?

סונדוס סאלח: דורית זיס, ואני חושבת שזו נקודת זמן מתאימה לעבור למנהלת מחוז צפון במשרד להגנת הסביבה.

סונדוס סאלח: היא נמצאת איתנו?

דורית זיס: כן, אני איתכם ואשמח להתייחס.

דורית זיס: קודם כל, אני מאוד מאוד שמחה שהנושא עולה לדיון.

דורית זיס: במספר דיונים שהתקיימו עם ראש המועצה, אנחנו הבהרנו שנחוץ שיתוף פעולה של הרבה מאוד גורמים.

דורית זיס: אני רוצה ברשותכם להתייחס בשתי רמות.

דורית זיס: נתחיל מנושא המדיניות הכללית, ונרד ספציפית לג'דיידה-מכר.

דורית זיס: הקרן לשמירת הניקיון שבונים עליה הרבה ויש הרבה שאיפות לגביה, היא מוגבלת להוציא כספים על פי התקנון שלה.

דורית זיס: התקנון שלה הוא לטובת מיחזור.

דורית זיס: הוראת שעה שחוקקה איפשרה לתת תמיכה לרשויות בלמ"ס 1 עד 5 גם לניקוי מפגעים וגם לייעודים אחרים.

דורית זיס: הוראת השעה הזאת פגה וצריך להאריך אותה.

דורית זיס: יש חידוש אוטומטי בגלל שאין כנסת, אבל יצטרכו לחדש אותה.

דורית זיס: הקרן לשמירת הניקיון מוציאה קולות קוראים על בסיס שוויוניות עם עדיפות לרשויות למ"ס 1 עד 5, ונותנת סיוע לפי מדיניות המשרד.

דורית זיס: מהקרן לשמירת הניקיון יצאה תוכנית בסביבה שווה.

דורית זיס: היא התחילה ב-2012, 2013, ובאמת ג'דיידה-מכר רק בשנתיים האחרונות ובדגש בשנה האחרונה ניצלה את התקציב שלה ב"סביבה שווה".

סונדוס סאלח: אז לפני זה הם לא ניצלו את התקציב.

סונדוס סאלח: נכון?

דורית זיס: נכון, לפני כן לא היה ניצול תקציב.

סוהיל מלחם: זו נקודת זכות להנהלה.

דורית זיס: אני אגיד הכול וגם אתייחס להנהלה החדשה.

דורית זיס: "סביבה שווה", תוכנית שיצאה ללא כל מאצ'ינג של הרשויות, במחוז צפון, 57 רשויות בחברה הערבית, ורק הן קיבלו תוספות משמעותיות להשוואת תנאים.

דורית זיס: למשל, כלי אצירה חדשים שניתנו לג'דיידה-מכר, רכב הפיקוח שדובר עליו, משאית מנוף שקיבלה הרשות לטובת טיפול - - -.

דורית זיס: התוכנית הזו פגה אחרי שתי הארכות בסוף החודש האחרון.

דורית זיס: ואנחנו כבר הכנו ושמנו על שולחן השרה תוכנית המשך לכלל החברה הערבית.

דורית זיס: מן הסתם, כמו שציינתי, הקרן לשמירת הניקיון מחויבת בשוויוניות.

דורית זיס: יש חריג אחד שאפשר לתת לרשות מסוימת, צריך להוכיח את הייחודיות שלה וצריך או החלטת ממשלה – מה שלא מתקיים כאן.

דורית זיס: בכל מקרה התוכנית חדשה לחברה הערבית, ומדברת קודם כל על תשתיות.

דורית זיס: הקרן לשמירת הניקיון יודעת לתת לתשתיות.

דורית זיס: היא לא יודעת לתת לשוטף.

דורית זיס: אין בתקנון שלה אפשרות לתת סיוע שוטף לרשויות.

דורית זיס: ולכן אנחנו מממנים תשתיות.

סונדוס סאלח: מה שקורה בג'דיידה-מכר זה הפוך.

סונדוס סאלח: הם לוקחים מהתקציב השוטף של המועצה ומשקיעים את זה על מנת לטפל במפגע, במחדל הסביבתי הקשה והגדול הזה.

סונדוס סאלח: אני מאוד מסכימה איתך, ובשביל זה אנחנו כאן, לסביבה שווה, צודקת, מכבדת, אבל כאן יש משהו חריג, מצטבר לאורך כמה שנים, ומועצת ג'דיידה-מכר לבדה לא יכולה לשאת באחריות הזו.

סונדוס סאלח: גם אין לה את התקציב ואין לה את הכלים על מנת לטפל בסוגיה הקשה הזו.

סונדוס סאלח: בינתיים הם ניזוקים, בינתיים הם סובלים.

סונדוס סאלח: איך אנחנו מתקדמים בסוגיה הזו?

דורית זיס: ברשותך, תני לי להשלים ואני אתן את כל התמונה.

דורית זיס: קודם כל, אני רוצה להמשיך לדבר מילה על מדיניות.

דורית זיס: מעבר לתוכנית לחברה הערבית יש המשך תוכנית לחברה הערבית.

דורית זיס: יש גם טיוטת קול קורא חדש לאשכולות, כמו שראש המועצה אמר, יש יתרון גדול בניהול איזורי שהוא גם כלכלי יותר, גם מאפשר השקעה גדולה יותר בפתרונות, מוריד את העלויות לרשות.

דורית זיס: הקול הקורא החדש לאשכולות נותן השקעה בתשתיות אזוריות, ומעבר לזה הוא נותן גם כסף לניקוי מפגעים.

דורית זיס: אבל כל אשכול שייגש, יכול לקבל על כל יישוב שנוסף לאשכול בונוס מיוחד, כמו צירוף ג'דיידה-מכר לאשכול גליל מערבי, יהיה תקציב מיוחד לטובת הכנסת ג'דיידה-מכר לאשכול.

דורית זיס: אנחנו צריכים לחכות לממשלה חדשה לצורך אישור - - -

עאידה תומא סלימאן: למה צריך לחייב את המועצות להיכנס לאשכולות?

סונדוס סאלח: זה כלי לחץ.

עאידה תומא סלימאן: סליחה, כדי לקבל את הכסף הדרך היא דרך אשכולות.

עאידה תומא סלימאן: אם מועצה לא מעוניינת להיות חלק מהאשכולות, ואנחנו יודעים שחלק מהתקציבים הולכים על ניהול האשכולות, ויש דברים שיכול להיות שהמועצה לא רוצה לקבל על עצמה.

עאידה תומא סלימאן: למה צריך לקשור את זה?

דורית זיס: אנחנו ראינו מהניסיון שלנו, ואפשר להביא את זה גם במספרים, קשה מאוד לרשות של 20,000 תושבים לייעל את ניהול הפסולת.

דורית זיס: משהו מאוד בסיסי שאני רוצה להגיד, שלפני שמנקים את הרי הפסולת, צריך קודם כל להסדיר את הניהול של הטיפול השוטף בפסולת.

עאידה תומא סלימאן: אין שום דבר בחוק שמחייב קבלת תקציבים בכניסה לאשכולות.

דורית זיס: אני אתייחס.

דורית זיס: ברשותך, תני לי רק להשלים את הדברים, את הטיעון, ואז תראי שאני מתייחסת.

דורית זיס: בשביל להימנע מהצטברות נוספת של פסולת בהרים – יסלח לי ראש המועצה, אני הייתי שבוע שעבר בג'דיידה-מכר, ויש עדיין השלכות ניכרות, מקומות חדשים שנוצרים.

דורית זיס: המועצה לא מסוגלת לאסוף את כל הפסולת.

דורית זיס: היא לא נותנת מענה לכל סוגי הפסולת.

דורית זיס: ואני מבינה שזה עול תקציבי, ואנחנו רואים את זה, גם במקומות - - -

סונדוס סאלח: מעבר לזה שאנחנו רואים את זה, ראש המועצה אומר, קצה נפשנו, אנחנו לא יכולים לטפל בפסולת המצטברת הזו והיא פוגעת בטיפול השוטף.

סונדוס סאלח: כולנו רואים את המציאות שם.

דורית זיס: אנחנו מדברים קודם כל, עוד לפני הפינוי בהרים, על פינוי כל הפסולת שנוצרת בשוטף.

דורית זיס: ומדובר גם על פסולת עסקים רבה שנשפכת.

דורית זיס: פסולת בניין - - -

סוהיל מלחם: דורית, בכבודך - - -

דורית זיס: תנו לי להשלים, בבקשה.

סוהיל מלחם: לא, לא, לא.

סוהיל מלחם: כי את אומרת - - -

דורית זיס: תנו לי להשלים, בבקשה, ותקבלו את כל התמונה.

סוהיל מלחם: את שוב רוצה להגיד לי שג'דיידה-מכר מתרשלת, שג'דיידה-מכר לא יכולה לתת את השירות - - -

דורית זיס: אני לא אמרתי את זה.

דורית זיס: אם תיתן לי להשלים, אני אגיד את הטיעון שלי.

סוהיל מלחם: לא, תקשיבי.

סוהיל מלחם: שנתיים גרוש אחד לא נתתם לג'דיידה-מכר, גרוש אחד לא נתתם.

סוהיל מלחם: ביקשתם שנצטרף לאשכול, ומתוך אין ברירה הלכנו בתהליך הזה.

סוהיל מלחם: אנחנו כמעט שנה בתהליך הזה, ועד שיאשרו אותנו במשרד הפנים, עוד כמעט שנה ואפילו יותר משנה.

סוהיל מלחם: מה נעשה עד שניכנס לאשכול?

סוהיל מלחם: אני דיברתי עם הנהלת האשכול ואמרו לנו, כל עוד אנחנו לא מאושרים, לא נקבל גם תקציב.

סוהיל מלחם: אפילו מהתקציב שאישרתם עכשיו לאשכול, לא נקבל מזה אפילו גרוש אחד.

עביד עביד: סונדוס, ותמיד הם חוזרים על אותו סיפור.

דורית זיס: אני אודה לכם את תיתנו לי להשלים את הדברים ותקבלו את כל התשובות שאני יכולה לתת.

עביד עביד: יש להם את הסיפור הזה שהם תמיד מספרים אותו.

סונדוס סאלח: מאשימים את - - -

עביד עביד: מתחלפים מנכ"לים, מתחלפים מנהלי מחוזות, והם מספרים אותו סיפור.

עביד עביד: ממשיכים - - -

דורית זיס: ברשות

דורית זיס: כם, אני הקשבתי מאוד בסבלנות למה שאמר ראש המועצה, גם לדברים שלא כולם היו מדויקים.

דורית זיס: תנו לי להשלים.

סוהיל מלחם: לא, לא.

סוהיל מלחם: זה לא מקובל.

סוהיל מלחם: סליחה, דורית, את מגיעה לג'דיידה-מכר, מסתובבת בג'דיידה-מכר, ואני לא יודע מזה.

סוהיל מלחם: אם אנחנו מדברים על שיתוף פעולה, את היית צריכה להיכנס אליי למשרד על מנת לדון בעניינים האלה.

סוהיל מלחם: את לא רואה מה אנחנו עושים.

סוהיל מלחם: את באה ומסתכלת רק על חצי הכוס הריקה ומדברת על הדברים האלה.

סוהיל מלחם: את לא מדברת על דברים שאנחנו עושים בג'דיידה-מכר לתושבים.

דורית זיס: אם תיתנו לי להשלים, ברשותכם, תשמעו את כל התמונה וגם את הדברים הטובים שיש לי להגיד.

סונדוס סאלח: בבקשה, דורית.

דורית זיס: אני עדיין ברמת המדיניות.

דורית זיס: אז אמרתי, יש למשרד מדיניות של תמיכה דרך אשכולות, מאחר שהיא מאפשרת טיפול יעיל יותר בפסולת.

דורית זיס: אני מדברת על קול קורא חדש לאשכולות שיתמוך ברשויות חדשות שמצטרפות, וייתן תמיכה מיוחדת בזה.

דורית זיס: אני מדברת על תשתיות אזוריות להקמת תחנות מעבר.

דורית זיס: עם כל הכבוד, לתחנת מעבר יישובית אין זכות קיום.

דורית זיס: אם אתם לא מצליחים לפנות בזמן לאתר הקצה, שהוא קרוב אצלכם, אז מה יקרה לפסולת בתחנת המעבר?

דורית זיס: היא תצטבר ותצטבר, ובסוף, כמו שקורה - - -

סוהיל מלחם: אז הפסולת תישאר על המדרכות והכבישים?

דורית זיס: תנו לי להשלים, בבקשה.

דורית זיס: תנו לי להשלים, בבקשה.

דורית זיס: אני מבינה את הכאב.

דורית זיס: אני יודעת מאיפה זה מגיע.

דורית זיס: אבל אני מנסה לתת את ההיגיון מאחורי המדיניות שלנו, לפחות.

דורית זיס: תחנת מעבר יישובית שהפסולת תצטבר בה, לא תיתן לכם מענה, כי בסופו של דבר הדברים נשרפים ויש מספיק דוגמאות במחוז לתחנות – וגם בג'דיידה-מכר הייתה תחנה שכל הזמן עלתה באש.

דורית זיס: זה לא נותן פתרון.

דורית זיס: לתחנה איזורית שיכול להפעיל קבלן ויש לה כלכליות כי יש לה כמות פסולת גדולה, ואז הוא יכול גם למחזר במקום, יש הצדקה כלכלית ויש לה יכולת קיום לאורך זמן.

דורית זיס: והיא תיתן את המענה הנכון.

דורית זיס: ולכן יש כאן יתרון לאשכול, או לפחות ליוזמה איזורית שיכולה לתת מענה ליישוב.

סונדוס סאלח: אבל בינתיים אנחנו לא באשכול, דורית.

סונדוס סאלח: אפשר לחתור ולדבר ספציפית לג'דיידה-מכר?

דורית זיס: כן, בהחלט.

סונדוס סאלח: בבקשה.

דורית זיס: הבעיה הכי גדולה שהייתה בתוכנית "סביבה שווה" וכל הסדרי הניהול החדשים שדרשו פינוי כל סוגי הפסולת יוצרים התחייבות גדולה יותר לרשויות בשוטף.

דורית זיס: וזאת בדיוק הבעיה.

דורית זיס: המשרד להגנת הסביבה, אין לו יכולת לתקצב רשויות בשוטף.

דורית זיס: התקנון של הקרן לשמירת הניקיון לא מאפשר לשלם בשוטף.

דורית זיס: ולכן פנינו כמה פעמים למשרד הפנים ולאוצר, שהם הגורמים שיכולים לתקצב רשויות בשוטף.

דורית זיס: אם יכולנו לתקצב את ג'דיידה בתשתית, הם רכשו בתקציב שלנו משאית מנוף, הם רכשו רכב פיקוח.

דורית זיס: את הפעלת הפקח אנחנו לא יכולים לממן.

סונדוס סאלח: תיכף נשמע ממשרד הפנים וגם ממשרד האוצר.

סונדוס סאלח: אבל אני רוצה להבין, ברשותך.

סונדוס סאלח: המשרד להגנת הסביבה, שהסביבה והמפגעים הסביבתיים הם עדיין באחריות שלו – בא ראש מועצה ואומר לכם שיש מפגע מצטבר של 15 שנים, שהוא מנייד תקציב מהתקציב השוטף על מנת לטפל במפגע הזה, ואומר לכם שהמצב הזה הוא בלתי נסבל גם לתושבים וגם למועצה מבחינה כלכלית ומבחינת היכולת של כל מועצה לטפל במפגע הזה.

סונדוס סאלח: מה עושה המשרד להגנת הסביבה על מנת לסייע לראש מועצת ג'דיידה-מכר לטפל בבעיה הזו?

סונדוס סאלח: מה אתם עושים, תכלס, צעדים?

סונדוס סאלח: איך נצא מהבעיה הזו?

סונדוס סאלח: חוץ מהמדיניות, אני הבנתי את המדיניות, אבל בינתיים יש משהו חריג.

עאידה תומא סלימאן: אם המדיניות לא עונה על הצרכים, אז צריך לשנות מדיניות.

עאידה תומא סלימאן: זה אל"ף-בי"ת.

סונדוס סאלח: בדיוק.

סוהיל מלחם: מתחילת הדברים שלה היא - - - להסביר לכולם שיש בעיה במדיניות.

עאידה תומא סלימאן: סליחה.

עאידה תומא סלימאן: אני חייבת להתייחס כי אני צריכה ללכת לוועדת הכספים.

סונדוס סאלח: בבקשה, חבר הכנסת עאידה.

דורית זיס: אבל אני רוצה לענות לכם.

אוסאמה סעדי: אבל את לא עונה.

אוסאמה סעדי: את מדברת על מדיניות, ואנחנו מדברים על ג'דיידה-מכר.

דורית זיס: - - - קול קורא - - -

אוסאמה סעדי: תגידי לנו מה המצב בג'דיידה-מכר - - -

עאידה תומא סלימאן: סליחה.

עאידה תומא סלימאן: סליחה.

עאידה תומא סלימאן: אני ביקשתי זכות דיבור כי אני צריכה לצאת לוועדת הכספים.

עאידה תומא סלימאן: ועם כל הכבוד, כשמגיעים לוועדה בכנסת אני חושבת שצריך לסמוך שאנחנו כן יודעים מה המדיניות של המשרד, כחברי כנסת אנחנו לומדים את המדיניות של המשרד.

עאידה תומא סלימאן: וחובתנו לבדוק עד כמה מדיניות זו עונה על הצרכים של האזרחים ושל המועצות המקומיות.

עאידה תומא סלימאן: יושבים מולנו נציגי מועצה מקומית שאני מכירה מקרוב, כי היא שכנה שלי, ואומרים בצורה הכי ברורה, אנחנו רוצים להגיע ליעד, לפנות את כל הפסולת, אנחנו רוצים מקום לחיות בו עם סביבה נאותה, והקולות הקוראים ומדיניות המשרד בעצם לא נותנת להם פתרונות, אז זה אומר דרשני.

עאידה תומא סלימאן: אתם צריכים לבדוק את המדיניות שלכם.

עאידה תומא סלימאן: לא להסביר לנו את המדיניות, אלא לבדוק איפה אתם לא מצליחים לענות על הצרכים של הרשויות.

סונדוס סאלח: בדיוק.

עאידה תומא סלימאן: ועם כל הכבוד למדיניות האשכולות שמשרד הפנים מנסה בכוח להחדיר לתוך המועצות המקומיות, אי אפשר להתנות תקציבים בכניסה לאשכולות.

עאידה תומא סלימאן: זכותנו כאזרחים לקבל את התקציבים המגיעים לנו בלי שום גורם שלישי שחייב להרוויח על גב האזרח הפשוט.

עאידה תומא סלימאן: האזרח בחר במועצה מקומית עם הנהלה מסוימת, עם ראש מועצה מסוים, כי הוא ראה שהבן-אדם הזה יוביל את הכפר שלו למקום יותר טוב.

עאידה תומא סלימאן: הוא לא בחר בהנהלת האשכול כדי שתנהל לו את הכפר.

עאידה תומא סלימאן: אני פניתי אליכם גם בנושאים של שריפות בכפר אעבלין, וגם בנושאים של מקומות אחרים.

עאידה תומא סלימאן: התשובות הן אותן תשובות: המועצות לא מנצלות את התקציבים.

סונדוס סאלח: ומה עושה המשרד כשהמועצות לא מנצלות?

עאידה תומא סלימאן: וכאשר שואלים את המועצות, הגשנו קולות קוראים ונדחינו, וכאשר שואלים למה נדחו, הם לא עונים על המדיניות.

עאידה תומא סלימאן: אז המדיניות צריכה להשתנות.

עאידה תומא סלימאן: פשוט מאוד.

סונדוס סאלח: נכון.

עאידה תומא סלימאן: וצריך לבוא עם פתרונות קונקרטיים לבעיות ספציפיות.

עאידה תומא סלימאן: הוא לא צריך להיות מועמד לחקירה בגלל התרשלות של 15 שנים, לא רק של הנהלות המועצות, זה גם תפקיד המשרד.

עאידה תומא סלימאן: זאת אחריות שלהם שהגעתם למצב כזה.

עאידה תומא סלימאן: למה הם נרדמו בשמירה?

עאידה תומא סלימאן: למה המשרד נרדם בשמירה?

עאידה תומא סלימאן: זה התפקיד העיקרי שלו, לא רק של המועצה.

עאידה תומא סלימאן: אני מאוד מתנצלת שאני מדברת בצורה כזו, אבל אי אפשר לשבת כל פעם ולשמוע הרצאות על המדיניות.

סונדוס סאלח: על מדיניות שלא עונה, ואך מחמירה את המצב הקיים.

עאידה תומא סלימאן: ואני מתנצלת, כי יש לי ועדת כספים.

סונדוס סאלח: תודה רבה, חברת הכנסת עאידה.

סונדוס סאלח: דורית, אנחנו רוצים לשמוע תשובות לשאלות לג'דיידה-מכר.

סוהיל מלחם: ספציפית לג'דיידה-מכר.

סונדוס סאלח: כן.

סונדוס סאלח: אנחנו לא באנו לדבר על המדיניות של המשרד להגנת הסביבה, ואני רוצה להגיד לך, זה שאת אומרת שלפני כן המועצה המקומית לא ניצלה את התקציב, זה עדיין צריך להיות באחריותו של המשרד להגנת הסביבה, לבחון ולדעת, ואפילו להתריע בפני כל מועצה שלא שומרת על הסביבה ולא עושה את התפקיד הראוי שלה, כי בסופו של דבר, האזרחים הם אלה שמשלמים את המחיר הכבד ביותר.

סונדוס סאלח: אני חושבת שיש לכם חזון במשרד להגנת הסביבה להגן על הסביבה ולא להעניש עכשיו את המועצות המקומיות או להתוות מדיניות ולטפח עוד תוכנית ועוד תוכנית, כשבמציאות אנחנו לא רואים את התוכנית הזו משנה משהו בסביבה ובאיכות החיים של התושבים.

סונדוס סאלח: מה עושים בשביל ג'דיידה-מכר על מנת לטפל במפגע הסביבתי הגדול, הקשה ביותר, כשמועצה מקומית ג'דיידה-מכר לבדה לא יכולה לעשות את זה?

סונדוס סאלח: מה המשרד להגנת הסביבה עושה עם ג'דיידה-מכר?

סונדוס סאלח: זה מה שאנחנו רוצים לשמוע.

דורית זיס: אני יכולה להגיד, וכמו שהדברים נראים, אנחנו הראינו את הגמישות, שינינו תקציבים בתוכנית "סביבה שווה" על מנת שהמועצה תרכוש רכב פיקוח, שינינו תקציבים על מנת שהמועצה תרכוש משאית מנוף.

דורית זיס: סייענו להם בדברים שהם - - -

סונדוס סאלח: בכדי לטפל במפגע הזה דרושים 10 מיליון שקלים.

סונדוס סאלח: האם נתתם את המענה הזה או חלק ממנו, חצי ממנו?

סונדוס סאלח: - - -

דורית זיס: אנחנו לא יודעים לתת 10 מיליון שקלים לג'דיידה-מכר באופן נפרד מהקרן לשמירת הניקיון.

דורית זיס: הקרן לשמירת הניקיון יודעת לתת מענה אך ורק בקול קורא או בתוכנית כללית שיישובים ניגשים אליה.

דורית זיס: ולכן הגשנו לשרה המשך לתוכנית "סביבה שווה", תוכנית לחברה הערבית, שבין היתר מדברת על ניקוי מפגעים, מדברים על סיוע עם תיאום עם משרד הפנים ומשרד האוצר כדי שיקבלו גם בשוטף, כי בלי שהם יקבלו בשוטף, הם לא יפתרו את הבעיות שלהם, עם רכיבים של פיקוח שיעזרו לרשויות.

דורית זיס: זה המענה שאני יכולה לתת.

סונדוס סאלח: אבל דורית, מה שניתן בשוטף מטפל בבעיות שהן בשוטף, של פינוי פסולת יומית.

סונדוס סאלח: אבל אנחנו מדברים על מה שהוא לא בשוטף, על משהו מצטבר של כמה שנים.

סונדוס סאלח: מה קשה בלהבין את זה?

דורית זיס: בתוך התוכניות שלנו יש מרכיבים של ניקוי מפגעי עבר ולא רק מרכיבים של שוטף.

דורית זיס: אבל בלי שמטפלים בשוטף, זה רק הולך ומצטבר.

דורית זיס: ולדאבוננו, גם לג'דיידה - - -

סונדוס סאלח: אז את יודעת מה, אנחנו רוצים ממך המלצות.

סונדוס סאלח: מה את מציעה לראש מועצת ג'דיידה-מכר עכשיו, צעד אחר צעד, מה לעשות?

סונדוס סאלח: את כמנהלת מחוז צפון, אנחנו רושמים ועוקבים אחרי ההמלצות שלך.

סונדוס סאלח: אנחנו תומכים ושמחים שמופעל פקח.

סונדוס סאלח: צריך להכשיר אותו לתת את הקנסות כמו שצריך.

סונדוס סאלח: לפנות למשרד הפנים שיתקצב את הפיקוח באופן שוטף.

סונדוס סאלח: לפנות לאוצר כדי שישלים את הפערים שיש לו בתפעול שוטך, בכך שהוא מפנה את כל סוגי הפסולת.

סונדוס סאלח: יש מקום לחוק עזר בנושא פסולת עסקים, חוק עזר לפסולת עודפת, על מנת שעסקים ישלמו את החלק שלהם.

סונדוס סאלח: הרבה עסקים שופכים בשטח הפתוח.

סונדוס סאלח: או שהם יפנו את הפסולת או שישלמו את המועצה על זה שהמועצה תפנה להם את הפסולת.

סוהיל מלחם: היא מדברת על השוטף כל הזמן.

דורית זיס: לפנות לוועדה המקומית לתכנון ובנייה, לעמוד על זה שלא יינתנו היתרי בנייה בלי שיהיה פתרון ושפסולת הבניין תועבר לאתרים מורשים.

סונדוס סאלח: דורית, את דיברת על האחריות של משרד האוצר, הפנים, תכנון בנייה, פיקוח, ואף מילה על האחריות של המשרד להגנת הסביבה.

סונדוס סאלח: מה אתם?

סונדוס סאלח: - - -

דורית זיס: אני אמרתי שאנחנו הכנו תוכנית לחברה הערבית, שמונחת כבר - - -

סוהיל מלחם: לג'דיידה-מכר, לג'דיידה-מכר.

סוהיל מלחם: תעזבי אותי מהחברה הערבית עכשיו.

סונדוס סאלח: לג'דיידה-מכר.

סונדוס סאלח: אנחנו כאן מדברים ספציפית - - -

דורית זיס: אז - - - ממשלה חדשה.

דורית זיס: אנחנו הכנו תוכנית שתעזור בדיוק - - -

סוהיל מלחם: דורית, את כל הזמן מדברת - - -

דורית זיס: אין מישהו שכואב לו יותר ממני לראות את זה בשטחים הפתוחים, וזה לא - - -.

דורית זיס: הבעיה מערכתית.

סונדוס סאלח: אבל איך ממירים את הכאב הזה להחלטות?

סונדוס סאלח: דורית, איך ממירים את הכאב הה לסיוע לג'דיידה-מכר?

סוהיל מלחם: סליחה, דורית, את כל הזמן מדברת על השוטף ואת רוצה להראות תמונה כמה אנחנו כאילו לא יכולים לתת שירות טוב או שאנחנו מתרשלים פה ושם.

סוהיל מלחם: אבל אני מטיל עליכם את האחריות, על המשרד להגנת הסביבה ועל המשטרה הירוקה.

סוהיל מלחם: 15 שנה, איך אתם הרשיתם?

סוהיל מלחם: מה עשיתם 15 שנה כשאתם במו עיניכם ראיתם את הערימות, המצבורים של הפסולת נערמים בג'דיידה-מכר?

סוהיל מלחם: אני אתן לך דוגמה.

סוהיל מלחם: היום אם תושב אחד בג'דיידה-מכר שופך פח של אשפה, אחרי יום אחד אנחנו רואים מצבור, כי אנשים באים ושופכים עוד ועוד ועוד.

סוהיל מלחם: אני לא מרשה את זה.

סוהיל מלחם: אני מנקה את השטח הפנוי.

סוהיל מלחם: אבל המצבורים שמסביב לכפר, שאני לא יכול לפנות אותם, עדיין התושבים, אם זה קבלנים, אם זה קבלנים מחוץ לכפר, באים ומנסים לשפוך.

סוהיל מלחם: זה מזמין אותם לשפוך עוד, למרות שהפקחים שלנו נמצאים שם ומונעים את זה.

סוהיל מלחם: על מנת לנקות את זה, אתם חייבים לעשות משהו לג'דיידה-מכר, ספציפית לג'דיידה-מכר.

סוהיל מלחם: אי אפשר להתעלם מהאחריות שלכם 15 שנה אחורה.

דורית זיס: אני אגיד לך מה עשינו 15 שנה אחורה.

דורית זיס: בסדר?

דורית זיס: קודם כל, יש בפרקליטות תיק שלנו - - -

סונדוס סאלח: דורית, תישארי איתנו בבקשה.

סונדוס סאלח: אנחנו חייבים לתת גם לעוד אנשים בזום - - -

דורית זיס: אין בעיה.

דורית זיס: בסדר גמור.

סונדוס סאלח: בינתיים, חבר הכנסת אוסאמה סעדי, כי גם הוא חייב לצאת.

סונדוס סאלח: ואחרי זה נעבור לאוצר.

אוסאמה סעדי: בוקר טוב, שלום וברכה לכם.

אוסאמה סעדי: כבוד היושבת-ראש, כמה חשוב להגיד, כבוד היושבת-ראש, חברתי סונדוס סאלח, וזו הישיבה הראשונה של ועדת המשנה החשובה שאת עומדת בראשה.

אוסאמה סעדי: ואין נושא חשוב יותר לפתוח בו את הוועדה הזו, למרות שאנחנו בתקופת דמדומים ואולי זה היום האחרון של הכנסת שיוצאת לפגרת בחירות.

אוסאמה סעדי: אבל כולי תקווה, ואני סמוך ובטוח שאת תמשיכי גם בכנסת הבאה ללוות את הנושא החשוב הזה.

אוסאמה סעדי: אבל לפני שאנחנו מדברים על איכות הסביבה וכמה חשוב הנושא הזה של איכות סביבה, אנחנו צריכים עדיין לזכור שאנחנו במאבק על החיים עצמם ועל הזכות לחיים.

אוסאמה סעדי: ורק אתמול קיבלנו עוד תזכורת מאוד מאוד כואבת על עוד רצח, הרצח הראשון בשנת 2021, וזה היה בג'דיידה-מכר, צעיר, בשנות ה-20 לחייו, ויסאם רבאח.

אוסאמה סעדי: כבוד היושבת-ראש, כמובן שאני מברך מאוד את ראש המועצה, החבר, סוהיל מלחם, ואת ממלא המקום, החבר עביד, וגם ואגדי, ואנחנו בקשר רצוף ואנחנו מנסים לסייע ולעזור למועצה ולג'דיידה, כמו שאנחנו עושים עם יתר המועצות והרשויות, אבל יש לנו קשר מיוחד עם ג'דיידה-מכר ואנחנו גאים בקשר הזה.

אוסאמה סעדי: אתמול קיבלתי טלפון מעיתונאי שאתמול כוח משטרה פרץ לבית של משפחת הנרצח, משפחת רבאח, וזרק רימונים ושרף חלק מהבית.

אוסאמה סעדי: אז כמובן שאנחנו נלווה ומלווים את הנושא הזה.

אוסאמה סעדי: המשטרה לא עושה את תפקידה ולא מספקת ביטחון.

אוסאמה סעדי: וגם הרצח של אתמול בכפר קרע, וממש בשעה זו שאנחנו יושבים פה בוועדה חשובה זו, ואני עוד מעט אנהל את ועדת העבודה והרווחה בנושא חשוב מאוד – תאונות עבודה והמאבק שלנו בתופעה זו שגובה עשרות הרוגים, מחציתם מהחברה הערבית, ורובם מקרב האזרחים הערבים, בין אם מתוך ישראל ובין אם מהשטחים הכבושים – אבל אתמול היה רצח מזעזע בכפר קרע של צעיר, סלימאן נזים מסארווה, הבן של ראש המועצה הקודם של כפר קרע.

אוסאמה סעדי: ובשעה זו יש ישיבת חירום בבניין המועצה, ומכאן אנחנו שולחים תנחומים למשפחה וגם לכפר קרע, ומחזקים את ידיו של חברנו ראש המועצה פראס בדחי, וכמובן שנהיה בקשר ונמשיך לדפוק על השולחן ולפנות לכל הגורמים בעניין של המלחמה בפשיעה ובאלימות הגואה, ובמיוחד ריסוק ארגוני הפשיעה המאורגנת.

אוסאמה סעדי: לעניינו, אני ואת, כבוד היושבת-ראש, היינו בג'דיידה-מכר.

אוסאמה סעדי: שמענו ואנחנו מכירים את כל הבעיות הכרוניות של הסביבה ושל הפסולת, והמספר הזוועתי, 70,000 טון פסולת, וטוב שלקחת את זה.

אוסאמה סעדי: אנחנו פנינו לשרה גילה גמליאל, ואנחנו צריכים להיפגש איתה בקרוב גם על הנושא הזה, כי התשובות שאנחנו מקבלים הן תשובות לא מספקות, עם כל הכבוד.

סונדוס סאלח: אפילו מדאיגות.

אוסאמה סעדי: זה מדאיג, וזה מריחה.

אוסאמה סעדי: עוד פעם נדבר על מדיניות?

אוסאמה סעדי: נכון שיש בעיה בכלל החברה הערבית, אבל יש בעיה ספציפית.

אוסאמה סעדי: ולכן הדיון כאן מתמקד בבעיה ספציפית, בג'דיידה-מכר, וצריך לתת פתרון ספציפי, קונקרטי, ייחודי לג'דיידה-מכר.

אוסאמה סעדי: זו מטרת הישיבה, ואנחנו מבקשים, דורית, שתיתני תשובות.

אוסאמה סעדי: ואם לא, אנחנו נגיע עד לשרה ואנחנו נגיע לכל המשרדים על מנת שנפתור את הבעיה הזאת של ג'דיידה-מכר.

סונדוס סאלח: תודה רבה, חבר הכנסת אוסאמה.

סונדוס סאלח: נפנה למר רותם, נציג משרד האוצר.

סונדוס סאלח: מר רותם או מתן איתנו?

קריאה: לא, מתן לא נמצא.

קריאה: רותם נמצא.

קריאה: אני תיכף אבדוק.

סונדוס סאלח: אז אני אעבור לסאלח חוטבא, ממשרד הפנים.

סאלח חוטבא: הי, שלום לכולם.

סונדוס סאלח: אהלן, סאלח.

סונדוס סאלח: אני חושבת שהצגנו את הבעיה מספיק, ואנחנו רוצים פתרון.

סונדוס סאלח: שמענו ממנהלת מחוז הצפון, דורית זיס, שיש למשרד הפנים חלק בזה.

סונדוס סאלח: ולמה בכלל צריך להתנות כניסה לאשכול על מנת לפתור מחדל סביבתי פוגעני, קשה, שמצטבר לשנים רבות, ולשים את כל הכובד הזה על ראש מועצת ג'דיידה-מכר שנמצא בשדה לבד?

סונדוס סאלח: הוא נלחם בזה לבד, ואפילו תובעים אותו ומעמידים אותו לחקירות כאילו הוא הפושע עכשיו.

אוסאמה סעדי: סאלח, בוקר טוב.

אוסאמה סעדי: תזכור מאיפה באת לפני שתדבר.

אוסאמה סעדי: הוא מעראבה, הוא חבר שלי.

סאלח חוטבא: תאמין לי, אני תמיד זוכר, ואנחנו נצטרך לפתור את כל הבעיות שיש.

סאלח חוטבא: הייתה לנו ישיבה עם דורית לפני מספר חודשים, עם מנהל המחוז בועז, שעבר בינתיים לטבריה, ואנחנו כן מתמודדים עם הפתרונות שאפשר להציע ולקדם כדי לפתור את הבעיות האלה בג'דיידה.

סאלח חוטבא: כבר שנים במועצה יש בעיה שהיא הרבה יותר רצינית יחסית לרשויות אחרות, שגם הן סובלות מהבעיה הזו.

סאלח חוטבא: גם ההצטברות של האשפה – אנחנו כמובן לא גורם מקצועי שמטפל בסוגיה המקצועית עצמה, אבל אפשר לשים לב שיש איזשהו כשל בשרשרת הטיפול, מהבית של התושב עד לפתרון הקצה.

סאלח חוטבא: ובלי להיכנס לשאלה על מי האחריות, אני חושב שכולנו צריכים להיות שותפים להתוויית פתרון.

סאלח חוטבא: בסוגיית האשכולות, האשכולות הן תשתית, הן כלי.

סאלח חוטבא: המשרד מציע אותן ככלי לניהול ולניצול יתרונות לגודל של רשויות מקומיות, וכך בעצם ליצור טיפול.

סאלח חוטבא: יש מלא הצלחות לאשכולות ממקומות אחרים.

סאלח חוטבא: הנושא של האשפה מכל הסוגים וגם הפסולת הגושית הוא נושא שהרשויות סובלות ממנו, והן רוצות לקדם פתרון איזורי לכך, וזה גם מתיישר עם מדיניות המשרד להגנת הסביבה.

סאלח חוטבא: בגדול, כמשרד, אנחנו רואים שתקצוב של מיזמים איזוריים של הגנת הסביבה מתאימים יותר לאשכול.

סאלח חוטבא: יכול להיות שדברים ספציפיים עבור רשויות כמו הצטיידות רשותית בכלי אצירה או ציוד כזה או אחר, כן צריך לעבור לרשות.

סאלח חוטבא: יש דיבור בין משרד הפנים למשרד להגנת הסביבה כדי לטייב את השירות.

סאלח חוטבא: מקומות שיש בהם כשל מתמשך והצטברות של אשפה ברמות כאלה, מחייבים הירתמות של כלל הגורמים, כולל אותנו כמשרד הפנים.

סונדוס סאלח: אז מה עושה משרד הפנים בעניין?

סאלח חוטבא: כבר מאתמול, גם בשיחות עם ראש המועצה, גם עם האשכול וגם עם גורמים אצלנו במשרד, כדי לקדם כבר, מידית, מפגשים עם האשכול, ולקדם גם כבר כניסה וקבת שירות - - -

סונדוס סאלח: אבל סאלח, אנחנו עוד לא באשכול.

סונדוס סאלח: זה שאתם מקדמים, אני שמחה שאתה אומר שזה צריך להיות חוצה משרדים ואחריות של כלל המשרדים.

סונדוס סאלח: אבל עכשיו, ספציפית לג'דיידה-מכר, מה עושה סאלח כסגן מנהל מחוז צפון על מנת לסייע ולעזור לג'דיידה-מכר לצאת מהמחדל הקשה הזה?

סאלח חוטבא: שוב פעם, אני אמרתי מהתחלה שחייבים – אני מבין את דורית מנהלת המחוז שאומרת שצריך טיפול של כל שרשרת הטיפול השוטף, וגם על זה צריך לשים דגש.

סאלח חוטבא: וגם להגיע אחרי זה לטיפול הספציפי בכל המפגע הגדול.

סאלח חוטבא: אני אציף את זה כמובן בפני אגף התקציבים אצלנו או מול הנהלת המשרד, ואעלה את זה בצורה הכי ברורה על סדר היום כדי שאולי נוכל למצוא גם סיוע לטיפול הספציפי בנושא הערמות הגדולות מאוד של האשפה שהצטברו מסביב ליישוב.

סאלח חוטבא: אבל אני לא ממעיט בחשיבות הטיפול השוטף.

סאלח חוטבא: למה הזכרתי את האשכול?

סאלח חוטבא: קודם כל, כי כל המנגנון אצלו היום הרבה יותר מפותח לעומת רשות בודדת שתוכל לטפל בזה, גם הפיקוח על הקבלנים, גם הפתרון האיזורי שהם הולכים לעשות תחנת הפרדה שתוכל לסייע כלכלית לרשויות גם בהמשך מבחינת הוזלת עלויות הפינוי דרך יצירת רווח כלכלי שבסוף יביא לצמצום עלויות.

סאלח חוטבא: אני לא חושב שרשויות בודדות, ואפילו גם עיריות גדולות, יכולות להקים את המערך הזה.

סאלח חוטבא: זה חייב להיות הסתכלות איזורית, והרשויות גם מסכימות לזה, וזה לא שאנחנו כופים עכשיו על רשות לעשות מהלך כזה או אחר.

סונדוס סאלח: זו הצהרה מאוד חשובה, מר סאלח.

סאלח חוטבא: במקביל, כמו שאמרתי, אנחנו נעלה על סדר היום את הנושא, אחרי שנגיע לפתרון של הפינוי השוטף.

סונדוס סאלח: אתה יכול להגיד לנו יעד לתאריך, לפגישה, שבהם תעלה את זה בפני אגף התקציבים שצריך ונדרש תקצוב מיוחד לבעיה הזו שאתה מציף אותה במשרד?

סאלח חוטבא: קודם אני רוצה לעשות מפגש הרבה יותר ממוקד עם המועצה ובשיתוף הגורמים הרלוונטיים אצלנו במשרד ואולי גם נציג של האשכול שיוכל להציע את התשתית השירותית שהוא יוכל לספק למועצה, וככה גם נוכל להציף את זה בצורה הרבה יותר מקצועית, מפורטת, עם אומדנים, עם עלויות, ונוכל לראות עד כמה משרד הפנים יכול להירתם לסוגיה מעין זו, כמובן עם איגום משאבים מכל המקומות שאנחנו מכירים כמשרד הפנים, וכמובן עם דגש על הטיפול השוטף של פינוי הפסולת הגושית הזו.

סונדוס סאלח: תודה רבה, סאלח.

סונדוס סאלח: נמשיך לעקוב אחרי המפגש ואחרי ההצהרות של משרד הפנים.

סונדוס סאלח: נפנה למר רותם ממשרד האוצר.

סונדוס סאלח: מר רותם איתנו?

רותם כרמלי: בוקר טוב, שלום לכולם.

סונדוס סאלח: בוקר טוב.

רותם כרמלי: אני אגיד משהו כללי.

רותם כרמלי: הוא לא קשור ספציפית לג'דיידה-מכר, אלא לכל הרשויות בארץ.

סונדוס סאלח: אבל אנחנו רוצים ספציפית, כי אנחנו קצרים בזמן.

סונדוס סאלח: אנחנו שמענו כל כך הרבה מדיניות של כלל המשרדים - - -

רותם כרמלי: בסדר.

רותם כרמלי: במשפט רק.

רותם כרמלי: אני רק אומר שהאחריות לפינוי הפסולת ולטיפול בפסולת היא של הרשות המקומית, והיא צריכה סיוע מגורמי האכיפה הרלוונטיים שצריכים לוודא שלא שופכים פסולת בצורה לא חוקית.

רותם כרמלי: לגבי ג'דיידה-מכר ספציפית, אני חושב וגם הבנתי שהוגשה פנייה להנהלת הקרן לשמירת הניקיון במשרד להגנת הסביבה, וצריך להתקיים דיון במסגרת הנהלת הקרן - - -

סונדוס סאלח: לאיפה לא פנו?

סונדוס סאלח: הם פנו לכלל המשרדים.

סונדוס סאלח: מועצת ג'דיידה-מכר שנתיים פונה לכלל המשרדי, ובינתיים מפנים לה עורף.

רותם כרמלי: אז אני חושב שצריך לקיים דיון בהנהלת הקרן לשמירת הניקיון בנושא ג'דיידה-מכר, ולראות מה המענים שאפשר לתת במסגרת קול קורא שהקרן יכולה ורשאית להוציא.

רותם כרמלי: דורית פה – צריך לוודא שמתקיים דיון בהנהלת הקרן, ושאנחנו בוחנים את המענים שאנחנו יכולים לתת להם.

סונדוס סאלח: אתה מסכים שיש לזה עלויות שיכולות להגיע ל-10 מיליון שקלים, וזה לא יכול להיות על גבו של ראש מועצת ג'דיידה-מכר הנוכחי?

סונדוס סאלח: על זה צריך שמשרד האוצר ייתן את הדעת וייתן את החלק בזה, כי בסופו של דבר, מי שניזוק הם התושבים, האזרחיות והאזרחיים, ויש לזה עלויות סביבתיות, בריאותיות וחברתיות.

סונדוס סאלח: ובמועצת ג'דיידה-מכר ממירים תקציבים מהשוטף שצריכים להיות לרווחת התושבים של ג'דיידה-מכר, לחינוך, לתרבות, לספורט, לפנאי, לכלל התחומים האחרים.

סונדוס סאלח: בינתיים הם תקועים שם, בבעיה הזו שחונקת את המועצה המקומית בכל התחומים.

סונדוס סאלח: גם האזרחים שם כועסים על המועצה המקומית, וקשה להם לקלוט שזו לא אשמתה ולא רק באחריותה של המועצה המקומית.

סונדוס סאלח: מועצה מקומית ג'דיידה צריכה את העזרה של משרד האוצר.

סונדוס סאלח: צריכים לתת אישור למקרה חריג, לתקצב בקול קורא, בתוכנית מסוימת, על מנת לטפל במפגע הסביבתי הקשה הזה.

סונדוס סאלח: האם משרד האוצר רתום למשימה הזו?

סונדוס סאלח: האם משרד האוצר מכיר בצורך ובאחריות שלו להיות חלק מפתרון הבעיה בג'דיידה-מכר?

רותם כרמלי: אנחנו מבינים שהפרויקט הזה הוא מאוד גדול, ואני מבין את הקושי של הרשות המקומית לממן אותו מהשוטף שלה.

רותם כרמלי: אנחנו באמת מבינים את הקושי הזה.

רותם כרמלי: בעיניי, הגוף הכי רלוונטי לטפל בזה הוא המשרד להגנת הסביבה והקרן לשמירת הניקון.

רותם כרמלי: יש קולות קוראים שהקרן הזו מוציאה.

רותם כרמלי: אפשר לקיים דיון בהנהלת הקרן ולבחון איזה מענה אפשר לתת לג'דיידה-מכר במסגרת קול קורא מסוים.

רותם כרמלי: אנחנו כמובן נסייע ונשתתף בדיונים האלה, ואנחנו גם חלק מהנהלת הקרן.

סונדוס סאלח: תודה.

סונדוס סאלח: אז נמשיך לעקוב ונשלח לך גם פנייה לקביעת מפגש בדחיפות, כי אתה גם כן בהנהלת הקרן?

רותם כרמלי: אני חבר הנהלת הקרן, אבל המרכז והיושב-ראש זה המשרד להגנת הסביבה.

סונדוס סאלח: תשמע, נותרו שם מיליונים של שקלים.

סונדוס סאלח: במקום להחזיר אותם ככסף שלא נוצל, צריך לייעד אותו למקרים כאלה שלא יכולים להיות בטווח הטיפול והיכולת של מועצה מקומית, בטח לא של מועצה מקומית ג'דיידה-מכר.

סונדוס סאלח: צריך לתת את הדעת כאן, כשיש מיליוני שקלים בהקרן לשמירת הניקיון שלא נוצלו, צריך לייעד אותם לכאלה מקרים.

רותם כרמלי: המטרה של הקרן, בגדול, היא להפחית את ההטמנה ולא לפנות פסולת.

רותם כרמלי: אבל זה דיון מאוד גדול על התוכנית האסטרטגית של הקרן וזה לא המקום, לדעתי, לפתוח אותו.

רותם כרמלי: אבל אין ספק שגם מקרים כאלה יכולים לקבל מענה מהקרן, בעיניי.

רותם כרמלי: אבל שוב, הנהלת הקרן היא הנהלה שקבועה בחוק והסמכויות שלה הן מכוח חוק, וצריך לקיים את הדיון הזה בתוך ההנהלה ולקבל החלטות.

רותם כרמלי: אני מציע לפנות למשרד להגנת הסביבה, לבקש דיון בהקשר הזה בהנהלת הקרן לשמירת הניקיון, ואנחנו כמובן נשתתף.

סונדוס סאלח: לראש מועצת ג'דיידה-מכר יש שאלה אליך.

סוהיל מלחם: מר רותם, אנחנו כהנהלה מחפשים כל מיני מקורות, ואנחנו גם ניגשים לכל קול קורא כמעט.

סוהיל מלחם: אבל הקרן לשמירת הניקיון וגם השטחים הפתוחים, אלה קולות קוראים שמתייחסים למפגע אחד ספציפי, שהופכים אותו ממקום מזהם, מפגע סביבתי, לפארק או לחניון או לדברים כאלה, אבל הוא לא יכול לספק תקציב על מנת לשמור או לנקות את כל הפסולת שמסביב לג'דיידה-מכר.

סוהיל מלחם: זה מתייחס ספציפית למקום אחד.

רותם כרמלי: אבל אלה הקולות הקוראים שהיו בעבר.

רותם כרמלי: אולי אפשר לנסות לגבש ולחשוב על קול קורא אחר שנותן מענה גם למקרים כאלה.

סונדוס סאלח: בדיוק.

סונדוס סאלח: תודה רבה, מר רותם.

סונדוס סאלח: אנחנו נפנה לשגיא ממשרד הפנים, בבקשה.

שגיא גנות: בוקר טוב.

שגיא גנות: שמי שגיא גנות.

שגיא גנות: אני מאגף פיתוח במשרד הפנים שעוסק באשכולות, ובאופן כללי בנושא פיתוח איזורי, וסאלח הזמין אותי להגיד כמה מילים מהפרספקטיבה שלנו ולהתייחס למה שדובר.

סונדוס סאלח: אבל לא על המדיניות.

סונדוס סאלח: אנחנו רוצים לשמוע ספציפית על ג'דיידה-מכר.

סונדוס סאלח: אנחנו קצרים בזמן ורוצים לשמוע עוד דוברים.

שגיא גנות: כן, כן.

שגיא גנות: בוודאי.

שגיא גנות: לעניין צירוף ג'דיידה-מכר לאשכול, זה תהליך שיש לו את הפן הפורמלי ואת הפן המהותי.

שגיא גנות: בפן הפורמלי אנחנו מתקדמים.

שגיא גנות: יתכן שהצירוף הפורמלי של רשות לאשכול יתבצע רק לאחר הבחירות מכיוון שהשר צריך לחתום.

שגיא גנות: זה לא אומר, מבחינתנו, שהרשות היא לא חלק מהאשכול.

שגיא גנות: אנחנו עובדים איתה בצמוד והקצינו פרויקטור עבור הרשות ועוד שלוש רשויות שצריכות להצטרף לאשכול, - -

סונדוס סאלח: אז למה לא לזרז את התהליך של ההצטרפות לאשכול?

שגיא גנות: - - ומבחינתנו, אין בעיה להתחיל לקדם כבר היום את האינטגרציה של אותן רשויות לתוך האשכול ולכל השירותים שלו.

שגיא גנות: גם אין בעיה משפטית.

שגיא גנות: אני לא מדייק כל כך בניסוח המשפטי, אבל להבנתי אין בעיה משפטית שהרשות תקבל שירות מהאשכול כבר היום.

סוהיל מלחם: מר שגיא, מה שאמרת חשוב ביותר.

סוהיל מלחם: הייתה לנו ישיבה עם הנהלת אשכול גליל מערבי, והם אמרו פשוטו כמשמעו: כל עוד לא קיבלנו את האישור של משרד הפנים, כל עוד שאל השלמנו את התהליך, אנחנו לא נקבל כסף.

סוהיל מלחם: הם הסבירו לנו שעכשיו הם מקבלים כסף לאשכול, אבל בתקציב הזה שהם מקבלים עכשיו לא יהיה לנו חלק כי אנחנו עוד לא השלמנו את התהליך.

סוהיל מלחם: אתה אומר דברים מנוגדים.

שגיא גנות: קודם כל, המדיניות שלנו היא שאין מניעה שהרשות תצטרף לשירותי האשכול.

שגיא גנות: אנחנו כמובן יכולים לדייק את הדברים מול הנהלת האשכול, אבל רק להגיד שזאת המדיניות שלנו.

סונדוס סאלח: יופי, אז נשמח שתדייקו.

סונדוס סאלח: זה מאוד חשוב.

סונדוס סאלח: הם התחילו את התהליך והם צריכים לקבל גם את השירות של האשכול.

שגיא גנות: יותר מזה, הבנתי שנאמרה פה מילה על הוולונטריות של ההצטרפות לאשכול.

שגיא גנות: המדיניות שלנו כמדיניות באופן כללי, וספציפית בנושא הגנת הסביבה היא וולונטריות מוחלטת.

שגיא גנות: בתוך זה יש את הנושא של תמריצים וכביכול שהם נותנים תמריצים מסוימים, ואנחנו הבענו פעם אחת והרבה פעמים מול המשרד להגנת הסביבה את עמדתנו שהדבר הזה צריך להיות וולונטרי, וכשרשות זכאית לתקציבים מסוימים זה לא צריך להיות מותנה בהצטרפות לאשכול.

שגיא גנות: אני פחות מכיר את האתגר של ג'דיידה-מכר ספציפית, אבל אלה אתגרים שאנחנו מכירים כמוהם, במיוחד האתגר של מפגעים בשטחים פתוחים.

שגיא גנות: ויש לזה את המרכיב של הטיפול במפגע הספציפי, ויש לזה גם כמובן את המרכיב שדובר פה של כל השרשרת.

שגיא גנות: צריך לפתור גם את האתגר הנקודתי וגם את האתגרים הרחבים.

שגיא גנות: אני יודע להגיד שבאשכולות אחרים, ברגע שנכנסנו לכל השרשרת ולטיפול השוטף, אז לדבר הזה הייתה השלכה מאוד משמעותית גם על הטיפול במפגעים.

שגיא גנות: זה כמובן לא פותר את האחריות על פינוי מפגעים שכבר קיימים בשטח, ואנחנו לא מפחדים מהסכומים שמדברים עליהם, מבחינת העלויות של הדבר הזה.

שגיא גנות: אנחנו משתדלים לבוא גם מנקודת המבט של היישום, של השלטון המקומי, ומה המנגנונים שמאפשרים להתמודד עם זה, ולראייתנו, לפרספקטיבה האיזורית ובמיוחד לאשכול, יש חלק מאוד מאוד חשוב בדבר הזה.

שגיא גנות: ולסיום, אנחנו עובדים מאוד בצמוד עם המשרד להגנת הסביבה, גם עם היחידות המקצועיות במטה, מנסים לפתח שיתוף פעולה עם המחוז, ובעצם להכניס את נקודת המבט של הרשויות גם לקולות הקוראים ולשאר התוכניות שממומנות באמצעות הקרן לשמירת הניקיון.

עביד עביד: אבל זה לא עוזר לנו.

עביד עביד: הוא צריך לתאם ישיבה, עם האשכול והוא, ונסגור את הפינות האלה.

סונדוס סאלח: מר שגיא, אמרת דברים חשובים אך מנוגדים למה שקורה בפועל.

סונדוס סאלח: ואנחנו רוצים שהדברים שלך יהיו האמיתיים והמדויקים.

סונדוס סאלח: לכן אנחנו, וכאן מצטרף אליי לבקשה מר סוהיל מלחם, ראש מועצת ג'דיידה-מכר, רוצים פגישה דחופה על מנת לקבל את השירות.

סונדוס סאלח: הם התחילו את התהליך והם יגיעו לאשכול, אבל בינתיים הם משלמים מחיר על הלוגיסטיקה הקשה מאוד כי הם עדיין לא סיימו את התהליך.

סונדוס סאלח: וזה שיש בחירות, זה יחמיר את המצב עוד יותר.

סונדוס סאלח: אתה רוצה לשאול עוד שאלה?

עביד עביד: הוא אמר כמה דברים, למשל, שהסכומים שמדברים עליהם בג'דיידה-מכר לא מפחידים אותו.

סונדוס סאלח: כן.

סונדוס סאלח: זה חשוב.

עביד עביד: זה נשמע טוב.

עביד עביד: בבקשה ממך, אני מבקש ליצור איתך קשר אחרי הישיבה.

שגיא גנות: אין בעיה.

סונדוס סאלח: אנחנו נמסור את הפרטים - - -

שגיא גנות: רק חשוב לי להגיד, בסוף זה לא תקציבים שלנו.

שגיא גנות: אני אגיד באופן כללי ואני מקווה שזה לא יישמע בריחה מאחריות, אבל משרד הפנים הוא לא הרגולטור בנושא הגנת הסביבה ובטח לא הגורם המקצועי בנושא הגנת הסביבה.

שגיא גנות: המעורבות שלנו בנושא, וספציפית של האגף שלי, נובעת מהפרספקטיבה האיזורית ומהליווי שאנחנו נותנים לאשכולות בתחומים האלה.

שגיא גנות: וגם מזה שאנחנו רואים בכך חשיבות מאוד מאוד גדולה.

שגיא גנות: אז משרד הפנים לא בהכרח יכול להקצות את התקציבים האלה, אבל אנחנו בהחלט מתכוונים לעבוד גם עם אגף התקציבים וגם עם המשרד להגנת הסביבה, למצוא פתרון באופן רוחבי לסוגיה של מפגעים בשטחים פתוחים, כמו שנאמר כבר במקומות אחרים, ואנחנו נשתדל גם באופן ספציפי לבעיה של ג'דיידה-מכר.

סונדוס סאלח: תודה רבה.

סונדוס סאלח: נפנה לג'מילה.

ג'מילה הרדל ואכים: בוקר טוב.

סונדוס סאלח: בוקר טוב, כל הכבוד לך, יישר כוח על העבודה.

ג'מילה הרדל ואכים: אני עו"ד ג'מילה הרדל ואכים, מנהלת עמותת אזרחים למען הסביבה.

ג'מילה הרדל ואכים: לצערי, אנחנו מלווים את הנושא הזה הרבה שנים, יותר מדי שנים.

ג'מילה הרדל ואכים: עצם העובדה שיש פה אנשים שליוו את הנושא הזה כל כך הרבה שנים והמצב רק הולך ומחמיר, לדעתי, זה ממש בושה.

ג'מילה הרדל ואכים: פשוט בושה שהמצב הזה ממשיך להתקיים.

ג'מילה הרדל ואכים: אוזלת היד הזו של הרשויות לספק לתושבים סביבה נאותה לחיות בה, כשכולנו היום כבר יודעים מה המחיר הסביבתי, הבריאותי והכלכלי של מפגעי פסולת בכלל ושל שריפת פסולת בפרט.

ג'מילה הרדל ואכים: קודם כל, אני מברכת אותך, חברת הכנסת סונדוס סאלח, על הוועדה.

ג'מילה הרדל ואכים: התזמון הוא לא הכי טוב, ואני מאוד מקווה שהוועדה הזו תמשיך להתנהל בקדנציה הבאה ושיקודמו בה נושאים, ועל הבחירה בנושא הזה כדיון ראשון של הוועדה, כי הוא מסמל את מהות הכותרת של הוועדה שזה צדק סביבתי וחלוקתי.

ג'מילה הרדל ואכים: לפי השיטה הקיימת, גם בנושאי סביבה אבל גם בנושאים חברתיים נוספים, חלוקת האחריות והסמכויות בין השלטון המרכזי למקומי, והמתח הזה של לתת עצמאות לרשויות, מצד אחד, ומצד שני, לצפות מהן לעמוד בנטל שלא מותאם בכלל ליכולות או לתקציבים או לאמצעים שיש להן, היא שיטה מאוד בעייתית שרק משמרת את חוסר הצדק הסביבתי והחלוקתי.

ג'מילה הרדל ואכים: ולדעתי, זה נושא שצריך לדון בו לעומק בהמשך, בכל המבנה הזה של האחריות.

ג'מילה הרדל ואכים: אני חייבת להתייחס ספציפית ולהגיב לכמה דברים שעלו פה כי אני מכירה את הנושא כבר כמה שנים.

סונדוס סאלח: יש בג"ץ בעניין ג'דיידה-מכר, נכון?

ג'מילה הרדל ואכים: אני מקווה שהתירוץ הזה של "סביבה שווה" לא יעלה עוד על ידי המשרד להגנת הסביבה.

ג'מילה הרדל ואכים: כבר הוכח ויש גם דוחות של הכנסת שהוכיחו את הכישלון של תוכנית "סביבה שווה", תוכנית שנבנתה בצורה מוטעית, יושמה בצורה מוטעית, היא לא קידמה את הרשויות הערביות בנושא סביבה, אפילו במילימטר אחד.

ג'מילה הרדל ואכים: נשפך שם כסף, נכון, בסביבות 150–200 מיליון שקל, אבל הוא פשוט נשרף יחד עם הפסולת.

ג'מילה הרדל ואכים: מדובר בתוכנית גרועה, ולדעתי, אסור להעלות אותה כפעילות שהמשרד עשה.

ג'מילה הרדל ואכים: זו תעודת עניות למשרד שככה הוא מטפל בנושאי סביבה בחברה הערבית.

ג'מילה הרדל ואכים: נקודה שנייה, התפקיד של משרד פנים.

ג'מילה הרדל ואכים: לצערי, משרד הפנים כמעט ולא רואה את עצמו שחקן בתחום הזה, גם כשהרשות אל מצליחה ואפילו לא מתפקדת, כי בג'דיידה-מכר ראש המועצה הנוכחי מכהן שנתיים או שלוש.

סוהיל מלחם: שנתיים.

ג'מילה הרדל ואכים: לפניו הייתה מועצה שהתפרקה ומונה ראש מועצה ממונה, ובמשך שנים המועצה לא תפקדה.

ג'מילה הרדל ואכים: פנינו עשרות פעמים למשרד הפנים, לממונה על המחוז, ואף פעם לא קיבלנו תגובה בעניין הזה.

ג'מילה הרדל ואכים: ביקשנו שמשרד הפנים יפעיל את הסמכויות שלו, ביקשנו להיפגש עם הממונה על המחוז, ואף תשובה לא הייתה במשך השנים.

ג'מילה הרדל ואכים: משרד הפנים לא רואה את עצמו – מצידו, הוא מתחיל לקדם את הנושא של האשכולות ואת הפתרונות האיזוריים שבאופן עקרוני זה פתרון מבורך, אבל היישום שלו, כמובן, במדינה שלנו, נעשה בצורה גרועה מאוד.

ג'מילה הרדל ואכים: גם בנושא הזה יש כבר דוחות ומחקרים שמוכיחים את הכשלים של האשכולות, וגם על זה, לדעתי, צריך לקיים דיון נפרד בהמשך, על כל המבנה וחוק האשכולות.

ג'מילה הרדל ואכים: אתייחס ספציפית רק לפתרונות המידיים בג'דיידה-מכר.

סונדוס סאלח: יש לך דקה, ג'מילה.

ג'מילה הרדל ואכים: כמו שאמרתי, הבעיה שם נמשכת שנים.

ג'מילה הרדל ואכים: פנינו עשרות פעמים למשרד, התקיימו המון סיורים, המון ישיבות בכנסת, בוועדת הפנים ובוועדת המשנה לשריפות שהייתה בזמנו בראשות יעל גרמן, וגם אחר כך בוועדת הפנים בראשות מיקי חיימוביץ'.

ג'מילה הרדל ואכים: ובשלב מסוים, לפני כמה חודשים, הגענו למצב שהגשנו עתירה גם נגד המשרד להגנת הסביבה וגם נגד המועצה המקומית ג'דיידה-מכר.

ג'מילה הרדל ואכים: ובעצם אנחנו אומרים משהו מאוד פשוט.

ג'מילה הרדל ואכים: בואו נעזוב עכשיו את כל המדיניות של האשכולות ואת כל המדיניות הכללית של הטיפול בפסולת בחברה הערבית וברשויות המקומיות.

ג'מילה הרדל ואכים: יש פה מצב אקוטי שנמשך שנים, ויש פה זיהום לא מתקבל על הדעת שלפי חלק מהאומדנים, העלות הכלכלית והבריאותית, והעלות החיצונית באופן כללי של שריפות פסולת, יכולה להגיע לעשרות ומאות מיליונים בשנה.

ג'מילה הרדל ואכים: וזאת דוגמה קלאסית שבה המדינה צריכה להיכנס בנעלי הרשות המקומית באופן כזה או אחר, ולבצע בעצמה את הניקוי.

ג'מילה הרדל ואכים: המשרד להגנת הסביבה הוציא שני צווים לשמירת הניקיון לפי חוק שמירת הניקיון.

ג'מילה הרדל ואכים: חוק שמירת הניקיון מאפשר למשרד להגנת הסביבה לבצע בעצמו את הניקוי על חשבונו.

ג'מילה הרדל ואכים: כמו שאנחנו יודעים, לא חסרים מקורות.

ג'מילה הרדל ואכים: גם מבחינה חוקית, אפשר לפתור את זה מול הקרן לשמירת הניקיון, וללוות את זה בתוכנית פיקוח ואכיפה של המשטרה הירוקה.

ג'מילה הרדל ואכים: פקח מטעם הרשות המקומית לעולם לא יוכל להשתלט לבד על הבעיות ועל העבריינות הסביבתית שם.

ג'מילה הרדל ואכים: מה גם שלא מדובר בפסולת שמושלכת רק מג'דיידה-מכר.

ג'מילה הרדל ואכים: מדובר ביישובים שפתוחים מארבעה כיוונים ומגיעים לשם קבלנים מכל מיני יישובים אחרים, כולל מיישובים יהודיים, קבלנים שרוצים לחסוך את היטל ההטמנה ושופכים שם כי מוצאים ערימה או הר פסולת וכי הם רגילים לשפוך.

סונדוס סאלח: את לא שומעת אותנו.

סונדוס סאלח: תודה רבה לך על הסקירה.

סונדוס סאלח: אנחנו צריכים לעבור לעוד נציג.

סונדוס סאלח: ג'מילה, הבנתי שאת עוקבת אחרי בג"ץ.

סונדוס סאלח: נמשיך לעקוב ולטפל יחד.

סונדוס סאלח: נפנה לכאיד דאהר.

סונדוס סאלח: בבקשה, כאיד.

כאיד דאהר: בוקר טוב לכולם.

סונדוס סאלח: איך נוכל לעזור לג'דיידה-מכר?

כאיד דאהר: בוקר טוב, יושבת-ראש הוועדה סונדוס, ידידי סוהיל מלחם ראש המועצה, חברים, כולם.

כאיד דאהר: מי שלא מכיר, אני יועץ נציב כבאות והצלה לחברה הערבית.

כאיד דאהר: אני מברך על הדיון הזה, דיון חשוב ומשמעותי מאוד, ואני מחזק כל צעד שיכול לבוא לטובה ויסיר את הבעיה הרצינית שאנחנו מגדירים בג'דיידה-מכר.

כאיד דאהר: אני אתייחס לג'דיידה-מכר בכמה מילים.

כאיד דאהר: פגשתי לאחרונה כמה פעמים את ראש המועצה.

כאיד דאהר: ישנה נכונות חשובה מאוד לקדם את כל הנושא הזה, ולהוריד את הבעיה הזאת מסדר היום לטובת האזרח בעיקר.

כאיד דאהר: על פי הנתונים שיש לנו, לעתים קרובות השריפה שמשתוללת שם מסכנת חיים כי יש עשן, לא עשן מאוד כבד, שיוצא משם.

כאיד דאהר: תמיד אנחנו אומרים בכבאות והצלה, שהעשן יותר קטלני מהשריפה עצמה לפעמים.

כאיד דאהר: זו בעיה רצינית מאוד, היא מסכנת את הבתים, היא מסכנת את האזרחים, מסכנת את הרכוש ואף יכולה לגלוש גם לכיוון הציר המרכזי שמחבר את כל הכפרים שם.

כאיד דאהר: אני חושב שיש מקום, ואנחנו מקצים הרבה מאוד משאבים לטובת העניין הזה, וזה בא על חשבון דברים אחרים.

כאיד דאהר: לצערי הרב, לפעמים אנחנו צריכים להקצות הרבה מאוד כבאיות, צוותים, ואפילו גם מנופים כדי לטפל בשריפות האלה.

כאיד דאהר: ואפילו ראש המועצה עצמו התקשר אליי בלילה פעם אחת, וביקש את כל הסיוע הדרוש כדי שנמנע את התפשטות השריפה.

כאיד דאהר: יש מקום להוריד את הבעיה המרכזית הזאת.

כאיד דאהר: אני חושב שלא צריך להמתין חלילה עד שיקרה אסון.

כאיד דאהר: אני לא רוצה להתייחס למגזר, לחברה הערבית כחברה.

כאיד דאהר: זו בעיה מאוד נפוצה ואנחנו מקצים הרבה מאוד משאבים לטובת הטיפול בפסולת ואשפה, אבל בג'דיידה-מכר, חלילה, שלא יהיה אסון, ואנחנו נתחיל עם ועדות וכל מיני דברים.

כאיד דאהר: יש מקום לטפל בזה עם כל המשרדים.

כאיד דאהר: אני שוב מברך על הדבר הזה.

כאיד דאהר: אני ישבתי עם ראש המועצה, אנחנו דיברנו גם על הסברה.

כאיד דאהר: אנחנו מוכנים לתת כל סיוע בעניין הזה, אבל זה לא מספיק.

כאיד דאהר: הבעיה צריכה לרדת מסדר היום, וחלילה שלא יקרה משהו.

כאיד דאהר: ושוב, תודה רבה לכם.

כאיד דאהר: אנחנו לרשותכם בעניין הזה.

סונדוס סאלח: תודה.

סונדוס סאלח: כאיד, חשוב לנו שתפנו, נציבות הכבאות, למשרד להגנת הסביבה, שזה מפגע שיכול להבעיר יותר שריפות וזה מסוכן מאוד.

כאיד דאהר: בהחלט.

כאיד דאהר: כל אחד מהתפקיד שלו יכול לתרום, ולו בצעד קטן, על מנת שכולנו נהיה ביחד לרשות תושבי ג'דיידה-מכר ולצידו של ראש מועצת ג'דיידה-מכר לפתור את הבעיה הקשה הזו.

כאיד דאהר: נפנה למשרד הבריאות.

כאיד דאהר: ברכה כהן נמצאת איתנו?

ברכה כהן: כן, אני איתכם.

סונדוס סאלח: ערימות פסולת יכולות להיות סכנה בריאותית גדולה מאוד לתושבים שנמצאים שם.

סונדוס סאלח: איפה משרד הבריאות בסוגיה הזו?

סונדוס סאלח: מה עושים על מנת לעזור למועצת ג'דיידה-מכר?

ברכה כהן: המשרד שלנו לא היה מעורב.

ברכה כהן: אני מנהלת את בריאות הסביבה במחוז הצפון, ולא היינו מעורבים במפגעים.

ברכה כהן: אני שנתיים בתפקיד הנוכחי, הרבה שנים במשרד, ולא הובא לידיעתנו, לא היינו מכותבים לכל הנושא הזה.

ברכה כהן: אנחנו לא עושים אכיפה בנושא פסולת, אלא אם כן אנחנו מקבלים תלונות בנושא פסולת שבקרבת מוסדות שאנחנו מטפלים בהם, כגון: מוסדות חינוך, בריאות ועוד.

סונדוס סאלח: אז אנחנו בשם הוועדה מעלים אלייך תלונה אחת גדולה בשם כל אחת ואחד מתושבי ג'דיידה-מכר, בשם ראש מועצת ג'דיידה-מכר וכל האנשים שנמצאים כאן, ואכפת להם מהנושא הזה.

סונדוס סאלח: הפסולת שם מסכנת את הבריאות של כלל האזרחים שם.

סונדוס סאלח: איך תעזרו לנו עוד צעד על מנת לפתור את המחדל הסביבתי, הבריאותי, החברתי, הכלכלי, הקשה שם?

ברכה כהן: אנחנו נקבל את הפנייה ונחשוב מה ניתן לעשות.

ברכה כהן: אין יותר מה להגיד.

ברכה כהן: בדרך כלל כשאנחנו מקבלים פנייה כשזו, אנחנו נפנה לאותם גורמים - - -

סונדוס סאלח: ברכה, יש שאלה ממר עביד, מהמועצה המקומית.

עביד עביד: לא שאלה.

עביד עביד: אני רק רוצה ליידע אותך בנתון ממש כואב, כואב, שרק בשכונה שלי יש שבעה מקרי סרטן מזיהומי אוויר, רובם, ושלושה מתוכם נפטרו כבר.

סונדוס סאלח: יש תחלואה גדולה ביישוב.

עביד עביד: ואחד מהם הוא רופא אורתופד שאשתו עובדת במשרד הבריאות, קרואים לה סמירה עביד.

עביד עביד: אני לא יודע אם את מכירה אותה - - -

ברכה כהן: אני מכירה אותה.

עביד עביד: זה עוד נתון כואב ביותר.

עביד עביד: ואם כאיד דאהר אמר שלא נחכה עד שיקרה אסון – האסון כבר קרה ויקרה, היה והוא עכשיו, והוא ימשיך.

עביד עביד: יש לנו מקרי מוות, יש לנו מקרי סרטן ומחלות, מפה עד הודעה אחרת, מהצטברות הפסולת במשך 15–20 שנה בכפר.

סונדוס סאלח: אז ברכה, מוצגים כאן בפנינו נתונים על תחלואה, על מחלות, על אחוז גדול של חולי סרטן ותמותה בגלל זיהומי אוויר, ואני חושבת שמשרד הבריאות צריך לתת את הדעת על זה וצריך להפנות בקשות לכלל המשרדים השונים, גם המשרד להגנת הסביבה.

סונדוס סאלח: הלחץ הזה צריך לעשות את שלו, וצריך להביא לפתרון הבעיה.

סונדוס סאלח: אנחנו נפנה אלייך במכתב רשמי אחרי סיום הוועדה.

סונדוס סאלח: מר סוהיל, בבקשה.

סוהיל מלחם: אני רוצה להתייחס לעניין, ואני מקווה שדורית זיס עדיין - - -

סונדוס סאלח: כן.

סונדוס סאלח: דורית איתנו, ואנחנו נפנה אליה תיכף.

סוהיל מלחם: יפה מאוד, וגם שברכה תקשיב למה שאני אומר עכשיו.

סוהיל מלחם: באותו עניין של ריחות וגם מקרים של סרטן – יש מפעל באיזור הקריות שנקרא אורוז שמייצר קומפוסט.

סוהיל מלחם: אנחנו בוויכוח גדול ורציני עם המפעל הזה.

סוהיל מלחם: המפעל הזה מייצר קומפוסט לא טבעי, לא בריאותי בכלל.

סוהיל מלחם: אני פניתי למפעל הזה כמה פעמים, וגם הפניתי את המכתבים שלי לדורית זיס, מנהלת המחוז, בעצמה.

סוהיל מלחם: המפעל הזה, יש לו אנשים שהוא בקשר איתם מהכפר שלנו.

סוהיל מלחם: הוא נותן להם כסף, משלם להם כסף, עבור שייקחו את הפסולת שלהם, וזה אלפי טונות.

סוהיל מלחם: יש לזה ריח מגעיל, ריח מסרטן, ומפזרים את כל הפסולת שלהם וכל הקומפוסט – זה במרכאות קומפוסט, זה זכויות, זה פלסטיק, זה משהו מסרטן מאוד.

סוהיל מלחם: ובשבוע הזה, וכמעט חודש ימים, שהם מפזרים את הפסולת ואת הקומפוסט שלהם.

סוהיל מלחם: כל הצד המערבי של ג'דיידה-מכר סובל מזה, והשכונה שממש קרובה לשדות, שם יש הרבה מקרים של סרטן.

סוהיל מלחם: עד היום לא קיבלתי תגובה מדורית זיס, מהמשרד להגנת הסביבה - - -

סונדוס סאלח: למרות שפנית?

סוהיל מלחם: פנינו ולא קיבלנו שום דבר.

סוהיל מלחם: והמפעל עדיין ממשיך, ורק שלשום הם שפכו שם זבל.

סוהיל מלחם: אנחנו היינו שם.

סוהיל מלחם: התווכחנו, המפקח שלנו וגם המפקח של מטה אשר, עם הבעלים של המפעל, אבל הם לא סופרים אותנו בכלל, לא סופרים אף אחד.

סוהיל מלחם: ועדיין מפזרים פסולת ועדיין מסכנים את כל התושבים של ג'דיידה-מכר.

סוהיל מלחם: אני מבקש, הגיע הזמן שלמשרד לאיכות הסביבה יהיה עניין שהדבר הזה יפסיק, ושייתן מענה לדרישות שלנו.

סונדוס סאלח: תודה רבה.

סונדוס סאלח: אני רוצה, ברשותכם, לחזור לדורית.

סונדוס סאלח: דורית, את עדיין איתנו?

דורית זיס: כן, בשמחה.

דורית זיס: לגבי הקומפוסט – לא ציינת שהמשטרה הירוקה הייתה איתכם.

דורית זיס: המשטרה הירוקה הייתה במקום ביחד עם הפיקוח שלכם ושל מטה אשר, ואתמול העלינו את זה בצוות אכיפה, ואנחנו הולכים להוציא צו לקבלן שמפזר את הפסולת, צו פינוי לערימות.

דורית זיס: אני אציין גם שאנחנו לוקחים דגימות.

דורית זיס: יש תקן לקומפוסט.

דורית זיס: הציגו בפנינו שזה עומד בתקן.

דורית זיס: אנחנו לא מסתפקים בזה, ערימות בכל מקרה אסור בשטח ואנחנו לוקחים דגימות שלנו כדי לראות את האיכויות.

דורית זיס: אנחנו בהחלט פועלים לאכיפת התופעה הזאת.

סונדוס סאלח: אבל בינתיים הוא אומר לך ששלשום נזרקה פסולת.

דורית זיס: אנחנו היינו שם ביחד עם הפקחים שלו.

דורית זיס: המשטרה הירוקה הייתה, ולכן הוחלט אתמול להוציא צו.

סונדוס סאלח: אנחנו שמחים לשמוע שיש צו.

סונדוס סאלח: - - - להוציא צו לפינוי הערימות האלה.

סוהיל מלחם: גברתי, עוד פעם.

סוהיל מלחם: אי אפשר לעכל את הדבר הזה.

סוהיל מלחם: את מוציאה צו, את היית בכפר עם המשטרה הירוקה, אני לא מודע לזה.

סוהיל מלחם: אי אפשר.

סונדוס סאלח: לי זה נשמע מוזר.

סוהיל מלחם: יש רובוט של ג'דיידה-מכר.

סוהיל מלחם: אתם צריכים להיכנס דרך הדלת של ג'דיידה-מכר.

סוהיל מלחם: אנחנו חייבים לדעת מכל דבר.

סונדוס סאלח: האמת, דורית, גם לי נשמע מוזר שאתם מדברים עליהם מעליהם.

דורית זיס: הפקחים של הרשות היו איתם.

דורית זיס: אמרת, מטה אשר, הם היו ביחד עם הפקחים שלנו.

סונדוס סאלח: ראש מועצת ג'דיידה-מכר פונה אליכם כמה וכמה פעמים – פניות, מכתבים, בקשה למפגשים, ואתם לא עונים לו.

סונדוס סאלח: אתם באים לכפר מבלי ליידע אותו, והוא מחכה לביקור הזה שלכם, שתראו במו עיניכם את הסבל של האנשים בג'דיידה-מכר, ושל ראש המועצה שחוטף על הראש וגם נחקר בשל ערימות פסולת של 15 שנים, והוא מנסה הכול על מנת לטפל בבעיה הגדולה הזו.

סונדוס סאלח: אתם באים ליישוב מבלי ליידע אותו.

סונדוס סאלח: לי זה נשמע מוזר מאוד ואף לא שותפות ולא הדדיות, ולא כוונות טובות על מנת לסייע לג'דיידה-מכר.

סונדוס סאלח: זה המינימום של המינימום, ליידע את ראש המועצה שאתם באים, תעשו סיור ביחד, שלא תסתכלו רק על המקום שאתם רוצים ל הסתכל עליו בזמן שאתם רוצים להסתכל עליו.

סונדוס סאלח: לא.

סונדוס סאלח: תשתפו פעולה, תפסיקו לדבר על האנשים, מעל האנשים, מעל היישובים, במיוחד היישובים הערביים.

סונדוס סאלח: דורית, איך אנחנו מתקדמות ספציפית לג'דיידה-מכר.

סונדוס סאלח: שמענו שיש כוונות ממשרד הפנים וממשרד האוצר, לשלב ידיים, לעזור לג'דיידה-מכר, לבחון מה אפשר לעזור גם בתקציב.

סונדוס סאלח: מה אתה יכולה להגיד לנו, לצאת בבשורה, במפגש הזה?

סונדוס סאלח: כי הרי זו האחריות שלכם כמשרד להגנת הסביבה להגן על הסביבה, לטפל במפגעים הסביבתיים האלה.

סונדוס סאלח: זה מעל כל יכולת של כל יושב-ראש מועצה, אפילו עירייה ואפילו אשכול.

סונדוס סאלח: אשכול לא יכול לטפל במפגע הסביבתי הגדול הזה.

סונדוס סאלח: למעלה מ-60,000 טון של פסולת מצטברת, מזהמת, מסכנת את חייהם של אנשים – זו האחריות של המשרד להגנת הסביבה.

סונדוס סאלח: מה תעשו?

סונדוס סאלח: אני עדיין שומעת מדיניות, ומה עשיתם, ולא מה תעשו.

סונדוס סאלח: מה תעשי, דורית?

דורית זיס: קודם כל, אני מוחה על כך שראש המועצה טוען שאנחנו לא מדברים איתו.

דורית זיס: אנחנו נמצאים ומדברים איתו ועם אנשים שלו באופן שוטף כל הזמן, - -

סוהיל מלחם: עם החוקרים שלכם שחוקרים אותי.

דורית זיס: ואין פעם שפיקוח מגיע לשם ואנשי המועצה לא יודעים מזה.

דורית זיס: דבר שני, אני אכתוב לוועדה ואבקש להעלות את הנושא לדיון, אבל אני שוב אומרת, כפי שאמרו נציגים אחרים כמו נציג האוצר, התמיכה של הקרן היא בדרך כלל שוויונית בקול קורא, ולכן אני בכל מקרה אפנה לוועדה להעלות לדיון.

דורית זיס: בכל דיון עם האשכול, בכל דיון עם משרד הפנים, אנחנו בוודאי נהיה ונתמוך.

דורית זיס: מבחינתנו לצרף כבר עכשיו את הרשות לכל הסדרים שיש באשכול, ויש להם הסדרי כניסה מוזלים לאתרי קצה, וזה מאוד יכול לעזור לרשות.

דורית זיס: מבחינתנו, אפשר ליישם כבר עכשיו, כמה שאפשר.

דורית זיס: אנחנו נעזור ונתמוך.

סונדוס סאלח: דורית, נשארו מיליונים בקרן לשמירת הניקיון?

סונדוס סאלח: דורית, דורית, דורית, - - -

דורית זיס: אנחנו נמשיך לפקח בשטח.

דורית זיס: בשנתיים-שלוש האחרונות, למשל, נתפסו 12 כלים של קבלנים בשטח.

דורית זיס: אנחנו נמשיך לפקח בשטח.

דורית זיס: צריך להבין שעם חמישה אנשים אנחנו מפקחים על כל מחוז צפון.

דורית זיס: ג'דיידה מקבלת יותר זמן פיקוח, ואנחנו נמשיך להיות שם.

סונדוס סאלח: אבל זה לא עניין של פיקוח.

סונדוס סאלח: דורית, את מחזירה אותנו למדיניות של המשרד.

סונדוס סאלח: דורית, נשארו כמה מיליונים, עשרות מיליונים בקרן לשמירת הניקיון.

סונדוס סאלח: האם תוכלו לייעד כסף כזה לטיפול בהרי פסולת שנמצאים בשטח שיפוט של ג'דיידה-מכר?

סונדוס סאלח: האם יש כוונות כאלה?

דורית זיס: אני לא יודעת.

דורית זיס: זה צריך לבוא לדיון בהנהלת הקרן.

דורית זיס: וכמו שאני אומרת, בדרך כלל לא נותנים תמיכה לרשות בודדת, אלא אם כן יש סיבה מיוחדת.

דורית זיס: המצב בג'דיידה-מכר לא שונה מכמה רשויות אחרות, ולכן אני לא יודעת.

דורית זיס: אני אביא את הדברים בפני הקרן להנהלת הקרן לדיון.

סונדוס סאלח: אני לא יודעת לכמה רשויות מקומיות יש בשטח השיפוט שלהן למעלה מ-70 אלף טון פסולת.

סונדוס סאלח: אני לא יודעת כמה יש כאלה יישובים, ואני חושבת שג'דיידה-מכר זה מקרה חריג, ומתבקש ששם יושקעו תקציבים מהקרן לשמירת הניקיון, ומעוד משרדים, גם ממשרד האוצר וגם ממשרד הפנים, על מנת לטפל בסוגיה הקשה הזו.

סונדוס סאלח: אני חוזרת על השאלה, האם את חושבת שהקרן לשמירת הניקיון יכולה לקחת צעד אחד קדימה, לייעד תקציב לטיפול בכזה מחדל סביבתי?

סונדוס סאלח: הרי נשאר לכם כסף.

דורית זיס: גברתי, - - - בפני הקרן לשמירת הניקיון.

דורית זיס: אני לא יכולה להתחייב בשם הקרן, אני לא חברת קרן.

דורית זיס: יש שם לפי החוק מטרות של הקרן, וצריך להביא את הדברים לדיון.

דורית זיס: אני מתחייבת להביא את הדברים לדיון עם המלצת המחוז.

דורית זיס: זה מה שאני יכולה להגיד.

סונדוס סאלח: מהי ממליץ המחוז?

דורית זיס: אני גם חייבת להתייחס לעוד משהו.

דורית זיס: זה נכון שחוק הניקיון אומר שאנחנו יכולים לפנות במקום הרשות, אבל אני רוצה להגיד חד משמעית – החוק גם אומר שאנחנו חייבים לגבות כפל הוצאות על זה.

דורית זיס: ואני שואלת באמת, האם הרשות מעוניינת להגיע למצב כזה?

דורית זיס: ולכן אנחנו נמנעים מלפנות.

דורית זיס: אני בכל מקרה אפנה לקרן לתקצוב מיוחד לנושא הזה.

דורית זיס: אני לא יכולה להתחייב בשם הקרן על מה היא תחליט.

סוהיל מלחם: דורית, המשפט שלך שלא יהיה לנו כסף, שאין תקציב לג'דיידה-מכר עד שנצטרף לאשכול – האם עכשיו את מתכוונת ויש לך כוונה לדחוף את העניין?

דורית זיס: אני אמרתי שאני אביא את הדברים בפני הקרן.

דורית זיס: אבל שוב, אני אומרת, אני לא יודעת מה היא תחליט.

דורית זיס: יש תקנון לקרן.

דורית זיס: יש תקנות לקרן.

סונדוס סאלח: טוב, תודה.

סונדוס סאלח: אנחנו נמשיך לעקוב, דורית.

סונדוס סאלח: נשלח המשך פנייה גם לך בכתב ונבקש המשך דיון והמשך המלצות של הוועדה, במיוחד כששמענו ממר שגיא ממשרד הפנים שרשות ג'דיידה-מכר התחילה תהליך הצטרפות והיא רשאית לקבל את החלק, ואפילו חלק, מהשירות של האשכול בעניין של פינוי פסולת שנמצאת בשטח השיפוט של ג'דיידה-מכר, כי הסוגיה הזו לא תחכה עד שיצטרפו; במיוחד שיש בחירות, זה לא אשמתם שיש עכשיו בחירות וזה יכול לעכב את התהליך, ולמשוך אותו עוד זמן ועוד זמן.

סונדוס סאלח: בינתיים הם סובלים, בינתיים התושבים סובלים, בינתיים זה הם שמשלמים מחיר כל כך כבד, וקשה להם.

סונדוס סאלח: צריך את התמיכה של המשרדים.

דורית זיס: גברתי, אנחנו יותר מתומכים בהצטרפות לשירות השוטף של האשכול כבר עכשיו.

דורית זיס: אנחנו נשמח ונברך על זה.

דורית זיס: זאת לא הסוגיה.

דורית זיס: הסוגיה היא ההרים.

דורית זיס: השירות השוטף של האשכול ממחר בבוקר מבחינתנו.

סונדוס סאלח: טוב, זה חשוב.

סונדוס סאלח: אז גם את זה נבחן.

סוהיל מלחם: סונדוס, ברשותך, אם נגיע לסוף המצגת שלנו, לבקשות שלנו, אני חייב להציג גם את זה.

סונדוס סאלח: כן, בבקשה.

סוהיל מלחם: (הצגת מצגת) אלה חוקי עזר שקידמנו - - -

סונדוס סאלח: אני רואה שאתם במועצה מקדמים מעל כל יכולת על מנת לטפל.

סוהיל מלחם: פה רואים את מיקי חיימוביץ', את יעל גרמן, את דורית זיס, את גיא סמט, את ג'מילה הרדל, מהמשטרה הירוקה.

סוהיל מלחם: זה מעיד כאלף עדים שפנינו לכל הגורמים אינספור פעמים, ולא דובים ולא יער.

קריאה: וגם מבצע פינוי פסולת 5,000 טון שהוצאנו מהכפר באותו מקום.

סונדוס סאלח: זה לא משהו שצריך להוכיח אותו.

סונדוס סאלח: זה לא נמצא מתחת לאדמה.

סונדוס סאלח: זה הרי פסולת שנראים לעיני כל בן אדם שעובר בסביבה וכל אחד שגר בסביבה.

סונדוס סאלח: זה מחדל סביבתי מוכר, וחבל שלכל האנשים ידוע ומוכר, גם על הסכנות שלו, מלבד המשרדים.

סונדוס סאלח: המשרדים לא מכירים, כאילו שזה מפגע לא כזה גדול ולא קיים.

סוהיל מלחם: זה אישור על תחילת התהליך להצטרפות לאשכול, וחוקי עזר שאנחנו קידמנו אותם.

סוהיל מלחם: זה תקציבים שאנחנו דורשים היום מ המשרד להגנת הסביבה.

סוהיל מלחם: מדובר בהקמת נקודת ריכוז, נקרא לזה נקודת מיון בשווי 850,000 שקל; מינוי פקח עירוני ורכב נוסף – 450,000 שקל; פינוי מוקדי פסולת - חמישה מיליון, זה 60,000 טון המפוזרים מסביב ליישוב; והחלפת והוספת כלי אצירה – מיליון שקל; וגם שיקום מוקדי ריכוז פסולת, הופכים מזבלה לפארק או חניון, וזה דבר נחוץ; ורכישת משא כבד ומחפרון, ודווקא מחפרון הוא כלי נחוץ ביותר במיוחד כשיש שריפות, כיבוש אש לא נכנס לכפר כל עוד המחפרון לא מלווה אותו.

סוהיל מלחם: השווי הוא כמעט 11 מיליון שקל.

סוהיל מלחם: זו התוכנית שלנו.

סוהיל מלחם: זו תוכנית שמומנה על ידי יועץ מטעם המשרד לאיכות הסביבה, בשם זועבי, וגם חברה בשם אביב.

סונדוס סאלח: אז המשרד כתב אותה, והוא מתנער מאחריות לממש אותה?

סוהיל מלחם: בוודאי.

סונדוס סאלח: הזוי.

סונדוס סאלח: מדאיג מאוד.

סונדוס סאלח: אתה רוצה להוסיף משהו?

ואג'די עאבד: אני רוצה להוסיף משהו, ברשותך, סונדוס.

ואג'די עאבד: בקשר לכספים של הקרן לשמירת הניקיון שאנחנו לא קיבלנו מזה, חוץ מסכום קטן מאוד, עד היום אנחנו משלמים גם היטלי הטמנה.

ואג'די עאבד: אולי עם כל המשרדים ובשיתוף פעולה יחד שנקבל לג'דיידה-מכר אישור ספציפי, במיוחד, עם כל השנים, מענק חריג מהקרן לשמירת הניקיון על מנת שנוכל לקדם את ניקיון הפסולת שנמצאת בג'דיידה-מכר.

ואג'די עאבד: עד שאנחנו נצטרף לאשכולות, אנחנו לא נקבל שקל אחד.

ואג'די עאבד: ומפה אני מציע אולי אישור מיוחד לג'דיידה-מכר, שאנחנו נקבל מהכסף שאנחנו משלמים אפילו על היטלי הטמנה.

ואג'די עאבד: תודה רבה.

סונדוס סאלח: תודה.

סונדוס סאלח: מר עביד, בבקשה.

עביד עביד: עלה בראשי משפט שרציתי להגיד.

עביד עביד: משרדי הממשלה, דרך אגב, אוהבים אותנו.

עביד עביד: משרד השיכון, משרד הפנים, משרד האוצר, כשיש הפקעות לכביש 6, כשיש הפקעות לקווי גז, כשיש הפקעות לקווי מים וכולי, אז הם מתלבשים על ג'דיידה-מכר.

עביד עביד: אני מקווה שהמשרד להגנת הסביבה ודורית זיס גם יתלבשו על ג'דיידה-מכר וייתנו את מה שהם יכולים לתת ואפילו יותר.

סונדוס סאלח: ובלי להפקיע.

עביד עביד: כן.

עביד עביד: כמו ששאר המשרדים התלבשו, אז המשרד להגנת הסביבה מוזמנים גם להתלבש על ג'דיידה-מכר.

סונדוס סאלח: כן, אבל לעשות את התפקיד שלהם.

עביד עביד: כן.

סוהיל מלחם: סונדוס, ברשותך, מפקד התחנה של גליל מערבי הוא בזום, והוא רוצה להתייחס לשתי נקודות.

סונדוס סאלח: מר יניב רונן?

סוהיל מלחם: כן.

סונדוס סאלח: אפשר בקצרה.

סונדוס סאלח: מר יניב, בבקשה.

יניב רונן: בקצרה, רק כדי להמחיש את הבעיה.

יניב רונן: בוקר טוב לכולם.

סונדוס סאלח: זו תופעה שיכולה לדחוף לעבריינות אזרחית, לצערנו.

יניב רונן: כמפקד תחנה ראשון בתחנת גליל מערבי שממוקמת בשביל ליצור שינוי פה בחברה הערבית, יש לה משמעות, ובטח לכל הסביבה.

יניב רונן: ואם אנחנו רוצים שתהיה סביבה נורמלית, איכותית, שלא יהיו בה עבירות ולא תהיה בה פשיעה.

יניב רונן: אז זה חלק מהעניין.

יניב רונן: אני עובד הרבה שנים בגיזרה הזאת.

יניב רונן: לפני כן הייתי מפקד תחנת עכו.

יניב רונן: יש שם הרים של זבל שהצטבר במשך שנים.

יניב רונן: ייאמר גם במגבלות, כמו שציינה הגב' דורית, אנחנו עושים פעילויות משותפות עם המשרד להגנת הסביבה, עם המשטרה הירוקה, ובסופו של דבר, יש אכיפה, יש תיקים שנחקרים.

יניב רונן: אבל ברמת המסוכנות לציבור, אנחנו עם עשרות אם לא מאות אירועי שריפה בשנה.

יניב רונן: אנחנו נזעקים לשם, אנחנו מגיעים כמו שציין גם היועץ בנושא הכבאות, ואפשר לקבל את הנתונים מכב"א.

יניב רונן: הרבה מאוד שריפות פסולת מסביב לג'דיידה-מכר.

יניב רונן: ללא ספק, ואני לא מומחה גדול, זה פוגע באיכות הסביבה.

יניב רונן: לא ת מיד אנחנו מצליחים לאתר את העבריין.

יניב רונן: לפעמים אנחנו עושים מארבים ומאתרים את העבריינים.

יניב רונן: אני לא נכנס כרגע, אם האנשים הם מורשים, לא מורשים, בעלי מגרשים, לא בעלי מגרשים, קבלני משנה.

יניב רונן: זה דבר מאוד מאוד רחב.

יניב רונן: יש לנו תיקי חקירה.

יניב רונן: אפשר לקרוא אותם.

יניב רונן: אבל בשורה התחתונה, עשרות ומאות אירועים של שריפות סביב היישוב הזה.

יניב רונן: תמונה לא נעימה.

יניב רונן: זה הדבר שאני יכול להגיד מבחנה עובדתית.

סונדוס סאלח: תודה רבה.

סונדוס סאלח: לסיכום, אני מודה לכל הנוכחים בוועדה בפועל, וגם למי שהיה איתנו בזום.

סונדוס סאלח: סליחה ממי שכל מי שהיה או הייתה ולא הצליחו לדבר.

סונדוס סאלח: בנושא יש תחומים ואלמנטים, והיינו צריכים לחתור לעומק על מנת לייצר את התמונה המדויקת על המציאות הקשה והעגומה שסובלים ממנה בג'דיידה-מכר.

סונדוס סאלח: לסיכום, לכל בן אדם יש את הזכות לחיות בסביבה מכבדת ומכובדת, לשמור על סביבה נקייה, ירוקה, לא מזוהמת, והיא באחריותם של משרדי הממשלה השונים, גם של משרד הפנים , גם של משרד האוצר, גם של המשרד להגנת הסביבה, ובעיקר של המשרד להגנת הסביבה.

סונדוס סאלח: המשרד להגנת הסביבה צריך להוות דוגמה אישית ולטפל במחדלים סביבתיים קשים כאלה על מנת שכלל האזרחיות והאזרחים יטפלו בפסולת כמו שצריך.

סונדוס סאלח: מפגע סביבתי קשה כזה של שנים מצטברות, לא יכול להיות על גבו של ראש מועצת ג'דיידה-מכר, שלאורך שנתיים בכהונתו כראש מועצת ג'דיידה-מכר עשה כמרב יכולתו, את כל המאמצים הנדרשים, ואף מעבר למאמצים הנדרשים על מנת לטפל ולשמור על סביבה נקייה יותר.

סונדוס סאלח: לאזרחים ולאזרחיות, היו בטוחים ובטוחות שנעשים כאן מאמצים גדולים ורבים על מנת לטפל בסוגיה הקשה הזו.

סונדוס סאלח: אנחנו נמשיך לפנות לכלל המשרדים, במיוחד למשרד להגנת הסביבה.

סונדוס סאלח: המלצה שלנו היא להחריג ולייעד תוכנית מיוחדת לג'דיידה-מכר מהכסף שנמצא בקרן לשמירת הניקיון.

סונדוס סאלח: המיליונים שחזרו לא צריכים לחזור למשרד האוצר.

סונדוס סאלח: צריך לייעד אותם לפרויקטים כאלה, ולטפל במפגע הסביבתי – הרי הפסולת הנמצאים בשטח שיפוט ג'דיידה-מכר.

סונדוס סאלח: אני פונה גם כן למשרד הפנים לאשר במהירות את הצטרפותה של ג'דיידה-מכר לאשכול, ולא להעניש אותה על דברים לוגיסטיים, שייקח לכם עכשיו שנה או יותר בכדי לצרף אותם לאשכול ובינתיים הם משלמים מחיר כבד מאוד.

סונדוס סאלח: אנחנו פונים גם למשרד הבריאות.

סונדוס סאלח: יש שם אחוז תחלואה גבוה מאוד ותמותה גבוהה מאוד, כתוצאה ממחלות זיהומיות, סרטן, סרטן הריאות ועוד סוגים שמושפעים מזיהומי סביבה קשים מאוד.

סונדוס סאלח: צריך לתת את הדעת ולהפנות את הגורמים הרלוונטיים לטפל בבעיה הקשה הזו.

סונדוס סאלח: מדובר במחדל סביבתי, חברתי, קשה מאוד.

סונדוס סאלח: כולנו צריכים לשלב ידיים על מנת לטפל ולסייע לג'דיידה-מכר לצאת מהאסון הסביבתי הזה.

סונדוס סאלח: כל יום שעובר בלי תוכנית, בלי הזרמת תקציב לג'דיידה-מכר, הוא שותפות באסון הסביבתי הקשה הזה.

סונדוס סאלח: כל עוד שהמשרד להגנת הסביבה לא נותן את הדעת ולא לוקח צעדים אמיתיים, אמיצים ומידיים, הו אשותף להחמרת המצב.

סונדוס סאלח: אנחנו נמשיך לעקוב, לקבוע עוד מפגשים, ונמשיך ללוות את ג'דיידה-מכר עד סיום האסון הסביבתי הזה.

סונדוס סאלח: תודה רבה לכם.

סוהיל מלחם: רק מילה, סונדוס.

סונדוס סאלח: כן.

סוהיל מלחם: בשמי ובשם כל תושבי ג'דיידה-מכר, אני רוצה להודות לכל אחד שסייע לכנס את הדיון הזה, ובמיוחד לך, סונדוס, תודה רבה מקרב לב.

סוהיל מלחם: אני מקווה שאנחנו הצלחנו להעביר את המסר, להעביר את הכאב, להעביר את הצעקה של תושבי ג'דיידה-מכר.

סוהיל מלחם: ואני מקווה שהדברים שלנו נפלו על אוזניים קשובות, ומעכשיו והלאה נראה בשטח שהדברים מתחילים לזוז ולהתניע קדימה.

סוהיל מלחם: תודה רבה לכולכם.

סונדוס סאלח: תודה רבה.

סונדוס סאלח: תודה לכם, צוות.

סונדוס סאלח: תודה.